qundao/data-zh-poetry huggingface dataset:
八月三日游方广洞天留题纪实望仙台与洞天相对乃前山也
作者：郑潜
朝代：明
体裁：古风

循源入苍山，乘风蹑云栈。石门境方幽，洞天路疑断。杰阁撑岩空，危阑倚云半。络石藤为罗，攀崖竹垂缆。龙树春长荣，羊谷迹未漫。冰帘挂晴昼，飞步惊童丱。天瓢注龙尾，足以苏旱暵。我来当清秋，况得游览伴。篮舆念民力，铁杖契禅观。平生泉石兴，庶儗毛骨换。会登望仙台，松巢翠华幔。
分题万岁山送张伯晋员外
作者：郑潜
朝代：明
体裁：古风

京城帝王家，中有万岁山。俯临太液池，遥枕居庸关。邃古始开辟，鸿蒙奠两间。日月揭苍石，风云标广寒。金书照碧落，翠殿明朱阑。梯云蹑飞磴，举首天宇宽。玉龙喷香泉，金乌耀阳丹。圣皇一登览，群仙鸣佩环。旁通海波渌，远注金水湍。桥横螮蝀古，基压蛟鼍盘。潜昔忝侍从，日问龙楼安。朝陪仙仗过，暮送青宫还。南迁滞闽峤，北望怀金銮。张君天上人，青年佐冬官。持节使万里，相逢值忧艰。思亲白云下，旅食同悲酸。一朝别我去，振履登朝班。所怀臣子心，忠孝诚两难。愿坚事君志，犯颜赞台端。一请苏颠危，再请锄群奸。
刘中书园亭
作者：郑潜
朝代：明
体裁：七言律诗

云收绿野半晴天，料峭寒欺淑景妍。平远山川笼薄雾，浅深杨柳带轻烟。且看金谷花妖艳，宁怨兰塘草郁芊。路入侯门春寂寂，空馀厩吏拂香鞯。
北山寺
作者：郑潜
朝代：明
体裁：古风

閒寻北山寺，细读韩公碑。绿阴涨寒甃，云锁流杯池。岩泉冽而清，盥漱生凉飔。葛巾不漉酒，燕喜空遗基。寥寥兰亭会，千载兴遐思。
北高峰
作者：郑潜
朝代：明
体裁：五言律诗

重寻六桥路，再上北高峰。俯见海潮立，遥怜秋雨空。绝壁出危搆，乔林殷暮钟。披图一怀旧，杖屦何时同。
又题精严寺诗
作者：郑潜
朝代：明
体裁：五言律诗

云外絺衣润，松间铁杖鸣。度江潮半落，到寺景全清。万象精严域，千年悟觉城。捲帘秋气肃，归棹月华明。
吴主一惠墨并图书不至诗以促之
作者：郑潜
朝代：明
体裁：七言律诗

万岁寺前松露香，先生制墨已成庄。元圭锡瑞馀波润，古镜蟠龙点漆光。铸就铜章秦篆小，编成隶韵说文长。料应未进蓬莱用，不肯分辉到草堂。
周伯温题郑仁可所藏张师夔斗泉图
作者：郑潜
朝代：明
体裁：古风

居庸秀色连西山，五云楼阁空濛间。玉泉飞练散冰雪，昔我走马听潺湲。南闽回首天万里，历遍好山并好水。张公此画海上来，积翠浮岚照清泚。观风使者骨已仙，玉堂学士诗可传。披图怀旧三叹息，使我长忆归林泉。林泉茆屋青松下，俯视白云手堪把。山中正好话渔樵，江干何用劳车马。况子策勋初试官，焉能伴我穷跻攀。明年花县公事简，看画吟诗春倚栏。
奉和经略使李治书还朝诗韵
作者：郑潜
朝代：明
体裁：七言律诗

九重应念海天遥，万里归心赋早朝。北阙风云看盛会，南闽氛祲喜全消。明公报主终经国，贱子思亲忝贰谯。五月沧溟帆柁稳，荔风梅雨夜催潮。
奉寄宣政院使士廉公
作者：郑潜
朝代：明
体裁：七言律诗

滦河流水绕郊扃，几度令人忆上京。诈马晓嘶趋内苑，香车晴碾过西城。客来毡帐书声静，公退松亭乐韵清。江汉秪今犹阻隔，愿宣德泽被群生。
存瓢诗
作者：郑潜
朝代：明
体裁：七言律诗

乱后惟存此一瓢，许由世远孰能招。思亲恨酌南溟水，忧国愁翻北海潮。松下无声何用弃，壁间有影莫相邀。富沙春色浓如酒，与尔寻芳过野桥。
寄汪季佩
作者：郑潜
朝代：明
体裁：七言律诗

外兄作尉金溪上，贱子迎亲南浦边。綵棒政閒惟禄养，敝裘时改复谁怜。巢居云气熏图画，部曲春风乐管弦。喜仗周郎问消息，书来珍重惠华笺。
寄邓子方
作者：郑潜
朝代：明
体裁：七言律诗

云鹤去山人不远，近闻复在西来山。瑶琴夜弄江月白，綵笔醉洒湘云斑。四海交游成阻隔，平生嗜好只清閒。何时过我论心曲，林下柴扉昼不关。
寄题安允恭员外双清亭
作者：郑潜
朝代：明
体裁：五言律诗

君家好池馆，水竹喜双清。湛湛春波渌，萧萧夜雨鸣。冰壶悬翠节，玉露滴金茎。漫笑沧洲客，长竿钓月明。
寄题林伯升竹雪斋
作者：郑潜
朝代：明
体裁：古风

故人爱竹盟岁寒，朔风吹老天台山。皎皎羽衣奏广乐，森森玉笋清朝班。开帘月上素光凝，入室风生鸣佩环。何时击节披鹤氅，为君醉舞琼林间。
寄饯林伯升郎中
作者：郑潜
朝代：明
体裁：七言律诗

拜命青宫出太原，远临闽海抚黎元。连年贡赋疲民力，万里优蠲荷圣恩。驿舍留题诗当画，江亭怀友酒盈樽。欲吟雪竹惭才短，佩玉锵锵上掖垣。
寄黄存斋
作者：郑潜
朝代：明
体裁：七言律诗

南田隐君七十馀，眼明犹堪细字书。挑灯读易山月落，把酒赋诗秋雨疏。可怜边境尚带甲，何日故园能荷锄。因风折梅问安否，惠我佳报今何如。
寓精严寺次程伯来与秦景容郎中同游诗韵
作者：郑潜
朝代：明
体裁：古风

平生志湖海，亦复慕林泉。驱车太行路，古道何盘盘。北走穷乌桓，滦京俯长川。南游涉交广，瓯越遂幽閒。紫霞绕吾庐，寒玉鸣我前。清净谐道心，空明契僧诠。由来高世士，脱屣山水间。先鞭愧吾友，入幕芙渠鲜。拂衣憩林下，似有三生缘。程子雅高和，临风写烦悁。不辞竟日留，翳景欲忘旋。嗟我三载后，感慨犹千年。卜庐事先陇，愿老浔湖边。
山居杂兴五首
作者：郑潜
朝代：明

雨馀见梨山，双峰更叠出。白云绕山飞，半空青突兀。桃枝青入檐，竹影翠当户。送客过溪桥，归来对风雨。墙头桑椹落，树上春鸠鸣。独立衡门晚，满川云气生。读易北窗前，不知日已暝。新月悬林端，松风洒萝径。读书岂在多，适用一编足。君听刍荛言，可备太史录。
山居杂兴五首·其一
作者：郑潜
朝代：明
体裁：五言绝句

雨馀见梨山，双峰更叠出。白云绕山飞，半空青突兀。
山居杂兴五首·其三
作者：郑潜
朝代：明
体裁：五言绝句

墙头桑椹落，树上春鸠鸣。独立衡门晚，满川云气生。
山居杂兴五首·其二
作者：郑潜
朝代：明
体裁：五言绝句

桃枝青入檐，竹影翠当户。送客过溪桥，归来对风雨。
山居杂兴五首·其五
作者：郑潜
朝代：明
体裁：五言绝句

读书岂在多，适用一编足。君听刍荛言，可备太史录。
山居杂兴五首·其四
作者：郑潜
朝代：明
体裁：五言绝句

读易北窗前，不知日已暝。新月悬林端，松风洒萝径。
山行五首
作者：郑潜
朝代：明

两山之间六七里，一岭上头千百盘。木杪见天披宿雾，云根坐石漱风湍。深林无路饥猿啸，孤嶂镵空山鬼愁。自信凡躯换仙骨，振衣飞步过山头。千林竹死皆成纸，万陇丛生总是茶。空谷云深疑路断，绿阴流水有人家。深谷人家尽力耕，老翁稚子笑相迎。但愁官府徵租赋，不识风尘有甲兵。闭门高卧夜窗空，山酒微酣睡兴浓。月照纸衾浑是雪，道人身在白云中。
山行五首·其一
作者：郑潜
朝代：明
体裁：七言绝句

两山之间六七里，一岭上头千百盘。木杪见天披宿雾，云根坐石漱风湍。
山行五首·其三
作者：郑潜
朝代：明
体裁：七言绝句

千林竹死皆成纸，万陇丛生总是茶。空谷云深疑路断，绿阴流水有人家。
山行五首·其二
作者：郑潜
朝代：明
体裁：七言绝句

深林无路饥猿啸，孤嶂镵空山鬼愁。自信凡躯换仙骨，振衣飞步过山头。
山行五首·其五
作者：郑潜
朝代：明
体裁：七言绝句

闭门高卧夜窗空，山酒微酣睡兴浓。月照纸衾浑是雪，道人身在白云中。
山行五首·其四
作者：郑潜
朝代：明
体裁：七言绝句

深谷人家尽力耕，老翁稚子笑相迎。但愁官府徵租赋，不识风尘有甲兵。
建南九曲棹歌
作者：郑潜
朝代：明

一曲仙溪汇众流，石梁凿断始通舟。风生倚竹秋声早，露滴金盘紫气浮。二曲人家是后塘，回峦叠嶂互苍茫。小桥南望秦溪路，先到宜君五马坊。三曲迢迢山下村，平林脩竹映丘园。龙池不竭春如海，忠穆馀波及子孙。四曲横山接郑墩，平川旷野见前村。渔歌晚渡黄龙圳，樵唱时闻大有源。五曲萦纡清浅流，仙源流水不容舟。人家门巷成墟市，阳泽桑麻荫墓丘。六曲中流注碧潭，集贤斜对宝华岩。秋风诗客歌芝陇，落日归僧入翠岚。七曲清陂障断流，农家篱落半沙洲。数声长乐疏钟晚，栖凤桥边景最幽。八曲云山好卜邻，楮衾萑席不忧贫。水边照日铺晴雪，竹外含风织翠茵。古道通津近万安，石湖云绕福台山。游川何处堪招隐，春在沧浪九曲间。棹歌声远幔亭空，千载沧州兴味同。今日紫阳山下客，他年人唤采芝翁。
建南九曲棹歌·其一
作者：郑潜
朝代：明
体裁：七言绝句

一曲仙溪汇众流，石梁凿断始通舟。风生倚竹秋声早，露滴金盘紫气浮。
建南九曲棹歌·其七
作者：郑潜
朝代：明
体裁：七言绝句

七曲清陂障断流，农家篱落半沙洲。数声长乐疏钟晚，栖凤桥边景最幽。
建南九曲棹歌·其三
作者：郑潜
朝代：明
体裁：七言绝句

三曲迢迢山下村，平林脩竹映丘园。龙池不竭春如海，忠穆馀波及子孙。
建南九曲棹歌·其九
作者：郑潜
朝代：明
体裁：七言绝句

古道通津近万安，石湖云绕福台山。游川何处堪招隐，春在沧浪九曲间。
建南九曲棹歌·其二
作者：郑潜
朝代：明
体裁：七言绝句

二曲人家是后塘，回峦叠嶂互苍茫。小桥南望秦溪路，先到宜君五马坊。
建南九曲棹歌·其五
作者：郑潜
朝代：明
体裁：七言绝句

五曲萦纡清浅流，仙源流水不容舟。人家门巷成墟市，阳泽桑麻荫墓丘。
建南九曲棹歌·其八
作者：郑潜
朝代：明
体裁：七言绝句

八曲云山好卜邻，楮衾萑席不忧贫。水边照日铺晴雪，竹外含风织翠茵。
建南九曲棹歌·其六
作者：郑潜
朝代：明
体裁：七言绝句

六曲中流注碧潭，集贤斜对宝华岩。秋风诗客歌芝陇，落日归僧入翠岚。
建南九曲棹歌·其十
作者：郑潜
朝代：明
体裁：七言绝句

棹歌声远幔亭空，千载沧州兴味同。今日紫阳山下客，他年人唤采芝翁。
建南九曲棹歌·其四
作者：郑潜
朝代：明
体裁：七言绝句

四曲横山接郑墩，平川旷野见前村。渔歌晚渡黄龙圳，樵唱时闻大有源。
徐仲仁以使君天上来六诗投赠遂歌山中人次韵答之
作者：郑潜
朝代：明

我本山中人，樵歌紫阳雪。攀桂游文场，观潮渡江浙。自惭驽钝质，鞭策殊汗血。胜地屡登临，蟾光几圆缺。煮石惊羊群，汲泉分雀舌。箪瓢常晏如，粱肉厌饕餮。早岁际升平，壮怀弥激烈。中年罹忧患，空负持宪节。孤桐韵逾清，野鹤心更洁。君爱秋萤飞，乍明还易灭。我本山中人，渴饮松下露。松肪酿春酒，和月共吞吐。一瓢甘自醉，漓薄亦不恶。澹然有真味，醲滟反成痼。常恐樽罍空，或贻友朋怒。万里困风尘，十年负幽趣。平生陶靖节，耿耿见寐寤。初非薄轩冕，且复事农圃。难效西施颦，虑失邯郸步。故园归何时，委心任吾寓。我本山中人，元非庙堂瑞。何由适真性，颇恨误虚誉。躬耕苦无力，读书粗识字。山林寄萧散，庭草自交翠。苍松振龙髯，新篁堕琼腻。清风入南轩，一笑复嗟喟。悬知相如璧，争似灵运屐。半生江海游，浩荡不可记。谅非经世才，聊写咏归志。游川一丘壑，潇洒足风致。我本山中人，何意纡紫绶。空怀恋主心，莫措医国手。大哉乾坤内，囿此人物薮。汨汨九衢尘，萧萧五门柳。炎凉逐时好，宠辱多颜厚。别来几经年，衰发等樗朽。何处寻草堂，兹山拓松牖。虽无谷口田，赖有墙头酒。坐望白衣人，慰我停云友。明月满前川，相过独邻叟。我本山中人，棹歌来九曲。閒乘驾壑舟，静爱隐屏绿。溪上石可渔，云边药可斸。岚翠湿紫霞，林霏散清旭。观风历闽峤，转觉叹羁束。苟禄耻素餐，疲民廪无粟。投閒分之宜，躁进非所欲。高岗可振衣，碧涧可濯足。孰云继辋川，庶以咏盘谷。诗成谢良朋，亦可敦里俗。我本山中人，君亦山中客。山中何所有，白云共朝夕。朝看仙岩青，暮对庐岳碧。林暗幽鸟巢，山明见人迹。新诗喜联篇，相去仅咫尺。萧萧松下风，凿凿涧边石。莫遣志愿违，从教富贵迫。聊和还山吟，晴空送云翮。
徐仲仁以使君天上来六诗投赠遂歌山中人次韵答之·其一
作者：郑潜
朝代：明
体裁：古风

我本山中人，樵歌紫阳雪。攀桂游文场，观潮渡江浙。自惭驽钝质，鞭策殊汗血。胜地屡登临，蟾光几圆缺。煮石惊羊群，汲泉分雀舌。箪瓢常晏如，粱肉厌饕餮。早岁际升平，壮怀弥激烈。中年罹忧患，空负持宪节。孤桐韵逾清，野鹤心更洁。君爱秋萤飞，乍明还易灭。
徐仲仁以使君天上来六诗投赠遂歌山中人次韵答之·其三
作者：郑潜
朝代：明
体裁：古风

我本山中人，元非庙堂瑞。何由适真性，颇恨误虚誉。躬耕苦无力，读书粗识字。山林寄萧散，庭草自交翠。苍松振龙髯，新篁堕琼腻。清风入南轩，一笑复嗟喟。悬知相如璧，争似灵运屐。半生江海游，浩荡不可记。谅非经世才，聊写咏归志。游川一丘壑，潇洒足风致。
徐仲仁以使君天上来六诗投赠遂歌山中人次韵答之·其二
作者：郑潜
朝代：明
体裁：古风

我本山中人，渴饮松下露。松肪酿春酒，和月共吞吐。一瓢甘自醉，漓薄亦不恶。澹然有真味，醲滟反成痼。常恐樽罍空，或贻友朋怒。万里困风尘，十年负幽趣。平生陶靖节，耿耿见寐寤。初非薄轩冕，且复事农圃。难效西施颦，虑失邯郸步。故园归何时，委心任吾寓。
徐仲仁以使君天上来六诗投赠遂歌山中人次韵答之·其五
作者：郑潜
朝代：明
体裁：古风

我本山中人，棹歌来九曲。閒乘驾壑舟，静爱隐屏绿。溪上石可渔，云边药可斸。岚翠湿紫霞，林霏散清旭。观风历闽峤，转觉叹羁束。苟禄耻素餐，疲民廪无粟。投閒分之宜，躁进非所欲。高岗可振衣，碧涧可濯足。孰云继辋川，庶以咏盘谷。诗成谢良朋，亦可敦里俗。
徐仲仁以使君天上来六诗投赠遂歌山中人次韵答之·其六
作者：郑潜
朝代：明
体裁：古风

我本山中人，君亦山中客。山中何所有，白云共朝夕。朝看仙岩青，暮对庐岳碧。林暗幽鸟巢，山明见人迹。新诗喜联篇，相去仅咫尺。萧萧松下风，凿凿涧边石。莫遣志愿违，从教富贵迫。聊和还山吟，晴空送云翮。
徐仲仁以使君天上来六诗投赠遂歌山中人次韵答之·其四
作者：郑潜
朝代：明
体裁：古风

我本山中人，何意纡紫绶。空怀恋主心，莫措医国手。大哉乾坤内，囿此人物薮。汨汨九衢尘，萧萧五门柳。炎凉逐时好，宠辱多颜厚。别来几经年，衰发等樗朽。何处寻草堂，兹山拓松牖。虽无谷口田，赖有墙头酒。坐望白衣人，慰我停云友。明月满前川，相过独邻叟。
得家书书怀
作者：郑潜
朝代：明
体裁：五言律诗

书喜新秋至，人从故里来。忧心烦老母，疮苦念婴孩。白发都门柳，清心庾岭梅。微名万里别，时序复相催。
忆昔
作者：郑潜
朝代：明

忆昔初为丞相掾，薰风疏雨渡滦河。东门日出车马集，北阙天凉冠盖多。漫忝姓名登柏府，惭无篇翰著銮坡。攀龙尚想风云会，此日空山伐木歌。忆昔省台重辟掾，东华门下肃霜威。方陪獬廌趋青琐，又送夔龙上紫微。脱颖已殊毛遂荐，承恩空负老莱衣。东门诗酒追游处，月冷辽天鹤梦飞。忆昔延春新拜命，春坊正字荷恩私。晓随阁老归端本，日侍储皇备羽仪。居近蓬莱云满坐，行过太液月当池。礼成郊庙叨从事，独记挥毫赐字时。忆昔元正万象新，九天云气动龙鳞。朝回佩印还乌府，公退乘骢出紫宸。中国山川频问俗，长沙民物倍伤神。三年洒尽思亲泪，报主忧时志未伸。忆昔宁亲到上都，太平天子改元初。金丝是处喧楼阁，纨绮无时照里闾。细数光阴秪叹息，旋瞻物色但踌躇。眼前喜见当时旧，碧叶宫槐荫玉渠。
忆昔·其一
作者：郑潜
朝代：明
体裁：七言律诗

忆昔初为丞相掾，薰风疏雨渡滦河。东门日出车马集，北阙天凉冠盖多。漫忝姓名登柏府，惭无篇翰著銮坡。攀龙尚想风云会，此日空山伐木歌。
忆昔·其三
作者：郑潜
朝代：明
体裁：七言律诗

忆昔延春新拜命，春坊正字荷恩私。晓随阁老归端本，日侍储皇备羽仪。居近蓬莱云满坐，行过太液月当池。礼成郊庙叨从事，独记挥毫赐字时。
忆昔·其二
作者：郑潜
朝代：明
体裁：七言律诗

忆昔省台重辟掾，东华门下肃霜威。方陪獬廌趋青琐，又送夔龙上紫微。脱颖已殊毛遂荐，承恩空负老莱衣。东门诗酒追游处，月冷辽天鹤梦飞。
忆昔·其五
作者：郑潜
朝代：明
体裁：七言律诗

忆昔宁亲到上都，太平天子改元初。金丝是处喧楼阁，纨绮无时照里闾。细数光阴秪叹息，旋瞻物色但踌躇。眼前喜见当时旧，碧叶宫槐荫玉渠。
忆昔·其四
作者：郑潜
朝代：明
体裁：七言律诗

忆昔元正万象新，九天云气动龙鳞。朝回佩印还乌府，公退乘骢出紫宸。中国山川频问俗，长沙民物倍伤神。三年洒尽思亲泪，报主忧时志未伸。
忠孝行为江西行省右丞呼图克布哈作
作者：郑潜
朝代：明
体裁：古风

孝为百行原，忠乃万世则。乾坤微忠孝，何以立人极。英英省右辖，出佐大江西。拜命辞魏阙，含情别慈闱。亲年八十馀，子仕万里外。王事有程期，何由遂欢爱。筹边计军务，排云叩天阍。冯夷护旌棨，瀚海无波澜。还家慰亲颜，伏阙上封事。方忧聚敛臣，遑恤忠孝士。明廷忽异政，法令非常情。都人不敢议，达官为之惊。免官亦何忧，从戎亦何愧。节义窜遐荒，奸贪拥虚位。煌煌中兴业，本在植纲常。民彝几沦没，政化期更张。薄俗非乱离，何以辨忠孝。大厦非栋梁，何以正廊庙。我歌忠孝行，送公涉沧溟。归朝庆眉寿，报国跻隆平。
感怀
作者：郑潜
朝代：明

清明不雨只狂风，竟日尘沙起半空。四海疲民皆白骨，人间无泪洒春红。男儿盖棺事则已，壮士拔剑歌莫哀。功名富贵我何有，松菊田园归去来。
感怀·其一
作者：郑潜
朝代：明
体裁：七言绝句

清明不雨只狂风，竟日尘沙起半空。四海疲民皆白骨，人间无泪洒春红。
感怀·其二
作者：郑潜
朝代：明
体裁：七言绝句

男儿盖棺事则已，壮士拔剑歌莫哀。功名富贵我何有，松菊田园归去来。
戏简翠林长老求茶
作者：郑潜
朝代：明
体裁：七言绝句

象峰深处得先春，簇簇金芽入焙新。剩与老禅醒醉梦，也应分惠到山人。
故关和田文举宪幕留题
作者：郑潜
朝代：明
体裁：七言律诗

庾岭行来见故关，居庸北去复南还。年光荏苒宦游倦，旅况萧条诗句悭。每忆楼船临海上，岂期绣斧出云间。畏途何日氛埃净，归去林泉学驻颜。
春山瀑布
作者：郑潜
朝代：明
体裁：五言绝句

一夜春雨过，千崖飞瀑多。青楼散珠箔，碧障列银河。
景州阜城道中
作者：郑潜
朝代：明
体裁：七言律诗

绿水池塘已沤麻，青条杨柳未开花。途中物态凄凉甚，马上春风浩荡加。最喜南征多捷报，尚思东历息纷哗。十年重忆经行处，夜半寒增雪满车。
暮坐
作者：郑潜
朝代：明
体裁：古风

烦暑方蕴隆，火云布寰宇。幸此林壑幽，青山绕环堵。怀人阻江海，掩卷空凝伫。岂无一樽酒，共听竹间雨。日暮捲珠帘，薰风入庭户。
曲江西岸晚步
作者：郑潜
朝代：明
体裁：五言律诗

舟泊双江渡，行过西岸村。攀梅憎竹刺，藉草爱榕根。白石流波滑，青山野烧痕。家家椎髻女，汲水到黄昏。
有怀知己
作者：郑潜
朝代：明
体裁：七言绝句

秋草连天山色青，穹庐咫尺隔蓬瀛。应随凤驾游仙阙，月下时闻玉佩声。
松台即景
作者：郑潜
朝代：明
体裁：五言律诗

南闽总炎热，地僻且从容。松垒风声细，淇园树影浓。绿筠生玉版，丹荔熟金钟。但恐村醪尽，何愁客思慵。
柏井早行有怀
作者：郑潜
朝代：明
体裁：七言律诗

柏井朝行过短亭，日高犹未出林坰。远山积雪连云白，阴壑层冰带石青。一寸丹心思伏阙，十年甘旨负趋庭。都城春暖桃花发，遥忆群仙酒未醒。
次韵
作者：郑潜
朝代：明
体裁：五言律诗

山从远浦尽，路向断桥过。破屋鸣春雨，寒潮送晚波。故人耀华毂，小隐隔蓬窝。出处从吾好，前川寄一蓑。
次韵刘庸道见寄
作者：郑潜
朝代：明
体裁：七言律诗

万里久辞天北关，一丘今寄水南山。且容茅屋林边住，莫羡楼船海上还。佳客移尊丹荔熟，高僧下榻白云閒。墓庐西望松楸长，肠断樵川碧玉环。
次韵周叔维竹枝歌
作者：郑潜
朝代：明

东淮时味颇清嘉，莲实累累小胜瓜。雪藕松甜丝万缕，令人吃著便思家。月河守闸问船开，闸上新痕长绿苔。怪底篙人相唤急，西江又有使臣来。
次韵周叔维竹枝歌·其一
作者：郑潜
朝代：明
体裁：词

东淮时味颇清嘉，莲实累累小胜瓜。雪藕松甜丝万缕，令人吃著便思家。
次韵周叔维竹枝歌·其二
作者：郑潜
朝代：明
体裁：词

月河守闸问船开，闸上新痕长绿苔。怪底篙人相唤急，西江又有使臣来。
次韵答乌孙员外延平见寄
作者：郑潜
朝代：明
体裁：七言律诗

王师百万控荆蛮，颇牧萧曹济世艰。一代中兴全治乱，十年薄宦半幽閒。未观海北雷阳俗，且看江南雨后山。羡子泠风增意气，剑光时复映酡颜。
次韵答曾彦明都事
作者：郑潜
朝代：明
体裁：古风

对酒不成醉，明朝俄远离。过门君已行，绿阴坐移时。佳句从南来，我车已驱驰。相思共明月，耿耿将安之。
次韵答朱子中太守见寄
作者：郑潜
朝代：明
体裁：七言律诗

万壑千岩路欲迷，云中仙馆昼闻鸡。不嫌小室名匏寄，更拟危巢伴鹤栖。磻石会当来币聘，柴扉难可著轮蹄。自怜贫病身无补，乞与残年寿菊齐。
次韵贡尚书江南洲访陈吴二隐君
作者：郑潜
朝代：明
体裁：七言律诗

故人已作绝交书，何处江山可卜居。古道怜君交谊重，清流愧我宦情疏。松林草绿闻嘶马，萍沼荷香见跃鱼。政欲过门无尽兴，负荆何必慕相如。
次韵酬葛元哲经历
作者：郑潜
朝代：明
体裁：古风

忆昔少年时，到处游名山。讵知数载后，反堕尘网间。故乡佳山水，梦寐不可攀。感慨乌槎冈，栖迟碧水湾。兹辰入深谷，如得青莲环。拂石爱萝薜，穿云听潺湲。谁寄草堂赀，已开松菊关。况复迂宪节，绣衣相往还。终焉慕陶杜，岂敢侪商颜。霜叶晚瑟瑟，秋华晓斑斑。溪桥供憩息，池馆燕馀閒。便当此卜筑，足以散疏顽。
次韵题王仲肃书方画壁
作者：郑潜
朝代：明
体裁：七言绝句

野石层层立翠螺，幽篁苍树晚烟多。梦回浑作江南看，满壁秋声落涧阿。
歌风台
作者：郑潜
朝代：明
体裁：七言绝句

硉矹高台沛水涯，英雄千载故乡思。云飞风起歌声断，落日萧萧草树悲。
此中真意亭閒赋
作者：郑潜
朝代：明
体裁：五言律诗

虚亭无户牖，三面是青山。林影斜晖外，泉声夜雨寒。浮云时去住，独鹤自知还。会得此中意，澹然心事閒。
水监双清亭与时敏联句
作者：郑潜
朝代：明
体裁：七言律诗

每厌风尘思海峤，不知城市有瀛洲。青山西去岚光近，紫阁前临王气浮。小艇半横莲渚外，好风多在树枝头。何当载酒频相过，笑倚阑干对白鸥。
江上漫兴
作者：郑潜
朝代：明
体裁：七言律诗

卧病岐阳四壁空，沧江烟雨浩无穷。宦情岂似诗情好，酒兴何如睡兴浓。扪虱可谈当世务，攀龙难遂济时功。云帆万斛输京国，谁念苍生涕泪中。
江上遣兴五首
作者：郑潜
朝代：明

江上亦炎热，何由息烦襟。索居虽爽垲，暑气仍相侵。移榻小轩侧，薰风动高林。乃知广厦庇，不若芳树阴。乐道嗜泉石，荣名慕簪笏。智力纷相争，黄金彼何物。金多身早毙，道在名不没。君看淘金人，寒沙侵枯骨。隋侯明月珠，照乘光十二。楚国惟善人，南州有高士。人为物之灵，物乃世之累。白璧宁有瑕，匹夫岂无罪。由来管鲍交，岂为通财论。范张鸡黍约，奚啻骨肉恩。时人急功利，古道今罕存。方寸隔山岳，四海难弟昆。穷檐有婺妇，容貌独修洁。不受贾客金，甘心对明月。士苟不得意，朝秦莫适越。贞女存纲常，丈夫愧名节。
江上遣兴五首·其一
作者：郑潜
朝代：明
体裁：古风

江上亦炎热，何由息烦襟。索居虽爽垲，暑气仍相侵。移榻小轩侧，薰风动高林。乃知广厦庇，不若芳树阴。
江上遣兴五首·其三
作者：郑潜
朝代：明
体裁：古风

隋侯明月珠，照乘光十二。楚国惟善人，南州有高士。人为物之灵，物乃世之累。白璧宁有瑕，匹夫岂无罪。
江上遣兴五首·其二
作者：郑潜
朝代：明
体裁：古风

乐道嗜泉石，荣名慕簪笏。智力纷相争，黄金彼何物。金多身早毙，道在名不没。君看淘金人，寒沙侵枯骨。
江上遣兴五首·其五
作者：郑潜
朝代：明
体裁：古风

穷檐有婺妇，容貌独修洁。不受贾客金，甘心对明月。士苟不得意，朝秦莫适越。贞女存纲常，丈夫愧名节。
江上遣兴五首·其四
作者：郑潜
朝代：明
体裁：古风

由来管鲍交，岂为通财论。范张鸡黍约，奚啻骨肉恩。时人急功利，古道今罕存。方寸隔山岳，四海难弟昆。
济南名泉歌
作者：郑潜
朝代：明
体裁：古风

济南名泉七十二，我欲历览无端倪。玉环金线互联络，芙蓉柳絮迷东西。南接石湾岂无路，北煮混沙应有泥。长生满井流不竭，百脉双桃难共提。杜康酒醴凝湛露，孝感珍珠连蜜脂。贤清流庆人所慕，圣惠德馨名可齐。登州道士漱玉至，金沙观音洗钵携。濯缨素取张侯宅，云楼疑通王氏溪。胭脂浆水碧于染，白龙金虎光横霓。扈公望水澄为鉴，罗姑知鱼香可稽。炉生紫烟晴冉冉，车碾芳草春萋萋。龙门苦苣君莫饮，白花胡桃谁敢梯。鹿跑浅井远林汲，鱼池朱公行柳堤。共观趵突雪争立，常愿无忧云会栖。王屋山人酌潢潦，樵隐使君閒杖藜。匡山书声已绝响，大明湖光犹曳绨。故乡亦自好泉石，但恨未得穷攀跻。且还琼岛濯冰雪，何日皇华来遍题。
清泠台
作者：郑潜
朝代：明
体裁：古风

清泠台前风露凉，乌石古桧蟠云苍。中秋明月海天阔，万里一色山河长。天秀岩前望海亭，月华如练照清泠。却从东壁重回首，石磴阑干出翠屏。
清溪道中
作者：郑潜
朝代：明
体裁：七言绝句

平冈百里青草齐，草间鹧鸪朝暮啼。阴云淡日好天气，风捲野花随马蹄。
玄石行为贡尚书赋
作者：郑潜
朝代：明
体裁：古风

尚书阶前有玄石，流落江湖旧曾识。当时从者惜馀赀，今日移来乃神力。初看尚尔混泥沙，熟视洒然供拂拭。黑云风断涌峨眉，紫气霞开见灵壁。终朝静对无磷缁，扣之则应声相随。梅花点点上乌几，柳丝绵绵萦砚池。湘沙惊落孤雁鹜，东海跃出生蛟螭。千年谁凿混沌窍，半夜误击珊瑚枝。人生遇合还如是，尚书感慨亲留记。娇容丽质岂高人，错节蟠根知利器。坡仙空作仇池梦，愚翁信遂移山志。为公歌此玄石行，飒飒霜风动寒翠。
王晦叔次韵答虎仲威见寄
作者：郑潜
朝代：明
体裁：七言律诗

春来行乐负芳草，不见良朋过远村。云气有时生石磴，风声终日在松轩。羡君壮志超前烈，老我丹心忆至尊。倘肯携书作邻并，瓜山蓬户竹为门。
甲午分台上京和王本中都事过居庸关韵
作者：郑潜
朝代：明
体裁：七言律诗

云边薄雾初开障，雨后清风不起沙。路入天关还作客，境非人世欲忘家。涓涓石溜鸣苍玉，闪闪林霏散綵霞。一望浮屠遍山谷，南薰偏发傍岩花。
甲辰四月二十五日过西宫谒别韩治书公衡
作者：郑潜
朝代：明
体裁：古风

舆疾出城西，仰天发长啸。山川莽回互，云物相炳耀。薰风涤烦襟，旭日明远照。人生独何为，薄俗畏讥诮。昨日长男归，悲极还一笑。连年遭乱离，辛苦遁边徼。折肱指欲堕，忍死事忠孝。三子在目前，宁论贤不肖。苟遂骨肉欢，焉能羡华要。道经神仙宫，霜威宿廊庙。劲节高抗云，雄文远垂教。再拜韩荆州，微公孰同调。
登大巽峰宿山家
作者：郑潜
朝代：明
体裁：古风

千仞冈头十二曲，夏日来登大巽峰。俯见沧洲树如荠，遥惊叠嶂云犹龙。半天风雨非人世，万壑松杉生海风。小楼夜坐耿不寐，赖有斗酒浇奇胸。
登能仁寺塔
作者：郑潜
朝代：明
体裁：七言绝句

独上浮屠第七层，乾坤万象见觚棱。东山吹老庐山雪，却捲江声入建瓴。
真意亭
作者：郑潜
朝代：明
体裁：古风

累石出幽径，分泉入乔林。青山环吾庐，中有万古心。僻地敞虚构，炎歊隔繁阴。小槛横绿竹，高篷对苍岑。浮云过疏雨，飞鸟遗好音。凉风朝夕至，宁用窗户深。无才漫忧世，奔走力岂任。非无绝尘想，飘然谢缨簪。内观澹无得，外检纷莫寻。忘言会真意，天籁相与吟。悠悠寄玄览，洒洒开冲襟。
石门对酒
作者：郑潜
朝代：明
体裁：七言绝句

故人送我青田酒，载到石门山下开。坐对银河酌琼液，千年玄鹤亦飞来。
穷年守岁五首
作者：郑潜
朝代：明

穷年百忧集，怅然怀故居。故居渺何许，亲爱当何如。严君赣东邑，道阻音问疏。近使岭表来，分寄廪禄馀。新舂雪三斗，喜给旬浃储。加餐拜深恩，甘旨惭久虚。谁知海邦客，弹铗歌无鱼。穷年百忧集，起坐不遑安。仰事既有愧，俯育亦腼颜。北风欺破屋，敝裘讵禁寒。挑灯理遗编，地炉燃草菅。贤哲坐困阨，荣辱何能干。鄙夫利誇捷，涉世如转丸。吾独拙且迂，挥解强为欢。穷年百忧集，邈然思故人。故人霄汉立，迥绝谁与伦。忠贞冠白日，美质辉青春。皎皎时所污，滔滔同缁磷。人心苟存朴，世道或返淳。奈何末流弊，鱼目乃混珍。何时五云下，一笑平生亲。穷年百忧散，心事梅花知。萧然四壁空，简书任纷披。亲朋馈糇粮，邻里遗酒卮。取与随所适，焉计穷通为。微名苦愚人，颠倒尘网羁。冰霜不相贷，风云浩难追。长歌以卒岁，勋业知何时。穷年坐未尽，新岁行相迎。曙光接海色，微雨兼飞霙。振衣趋幕府，矫首瞻祌京。缥缈鹓鹭班，中有韦布行。吾生胡独难，奔走事远征。五见海峤春，万邦怀圣明。举酒寿天地，当饮不尽觥。
穷年守岁五首·其一
作者：郑潜
朝代：明
体裁：古风

穷年百忧集，怅然怀故居。故居渺何许，亲爱当何如。严君赣东邑，道阻音问疏。近使岭表来，分寄廪禄馀。新舂雪三斗，喜给旬浃储。加餐拜深恩，甘旨惭久虚。谁知海邦客，弹铗歌无鱼。
穷年守岁五首·其三
作者：郑潜
朝代：明
体裁：古风

穷年百忧集，邈然思故人。故人霄汉立，迥绝谁与伦。忠贞冠白日，美质辉青春。皎皎时所污，滔滔同缁磷。人心苟存朴，世道或返淳。奈何末流弊，鱼目乃混珍。何时五云下，一笑平生亲。
穷年守岁五首·其二
作者：郑潜
朝代：明
体裁：古风

穷年百忧集，起坐不遑安。仰事既有愧，俯育亦腼颜。北风欺破屋，敝裘讵禁寒。挑灯理遗编，地炉燃草菅。贤哲坐困阨，荣辱何能干。鄙夫利誇捷，涉世如转丸。吾独拙且迂，挥解强为欢。
穷年守岁五首·其五
作者：郑潜
朝代：明
体裁：古风

穷年坐未尽，新岁行相迎。曙光接海色，微雨兼飞霙。振衣趋幕府，矫首瞻祌京。缥缈鹓鹭班，中有韦布行。吾生胡独难，奔走事远征。五见海峤春，万邦怀圣明。举酒寿天地，当饮不尽觥。
穷年守岁五首·其四
作者：郑潜
朝代：明
体裁：古风

穷年百忧散，心事梅花知。萧然四壁空，简书任纷披。亲朋馈糇粮，邻里遗酒卮。取与随所适，焉计穷通为。微名苦愚人，颠倒尘网羁。冰霜不相贷，风云浩难追。长歌以卒岁，勋业知何时。
笑问镜中客
作者：郑潜
朝代：明
体裁：古风

笑问镜中客，胡为太瘦生。非关作诗苦，岂为慕时荣。毋乃禀受薄，况当灾患婴。忧国常恻恻，立身独茕茕。粝食每不饱，壮怀空自倾。夙耻混污浊，何由表忠贞。汝舌虽能言，莫与众口争。汝足虽能履，焉敢万里行。飞霜侵汝发，浮云翳汝晴。握短奚用沐，视远不复明。草堂谁与赀，石田难为耕。功名淡无味，山水故多情。为尔正衣冠，勉尔和音声。药石但稍稍，思虑徒营营。应接莫违俗，隐显毋近名。近名应害道，违俗反自轻。客笑竟不答，掉头气未平。掩镜转危坐，煦煦朝阳升。
自高唐州至齐河夜题纪怀
作者：郑潜
朝代：明

东行初喜见青山，山色偏宜马上看。明日济南公事简，玉泉飞雪漱清寒。驿程迢遰到齐河，农务森森生意多。圣主每忧民力困，官输犹自急征科。勤政堂中夜话迟，清风生坐觉霜飞。山东群盗今安有，使者何烦着绣衣。
自高唐州至齐河夜题纪怀·其一
作者：郑潜
朝代：明
体裁：七言绝句

东行初喜见青山，山色偏宜马上看。明日济南公事简，玉泉飞雪漱清寒。
自高唐州至齐河夜题纪怀·其三
作者：郑潜
朝代：明
体裁：七言绝句

勤政堂中夜话迟，清风生坐觉霜飞。山东群盗今安有，使者何烦着绣衣。
自高唐州至齐河夜题纪怀·其二
作者：郑潜
朝代：明
体裁：七言绝句

驿程迢遰到齐河，农务森森生意多。圣主每忧民力困，官输犹自急征科。
舟中作
作者：郑潜
朝代：明
体裁：七言绝句

平沙烟草牛羊集，远岸风林鸟鹊分。共喜扁舟向南国，岸帆冲破渡江云。
蜀山雨霁图
作者：郑潜
朝代：明
体裁：七言绝句

闽南随处好山川，叠嶂平林俯钓船。争似春风登蜀道，半空楼阁五云边。
贫女镜
作者：郑潜
朝代：明
体裁：古风

青铜古鸾镜，翡翠光团团。误落贫女家，苦为尘所漫。良冶出新制，明月双螭蟠。方诸失精彩，娇娥媚膏兰。郎君重颜色，开奁时一看。古镜坐弃掷，掩辉独长叹。岂无磨淬工，不受贫女干。含情照秋水，憔悴生波澜。
走笔次韵答卓伯长
作者：郑潜
朝代：明
体裁：古风

问津北海滨，卜居南山麓。南山何所有，苍松与脩竹。挺挺龙髯张，猗猗凤毛绿。幽涧生寒飔，阳冈散清旭。岚翠暮堪揽，石泉时自掬。胜景人共游，真乐予所独。炉薰昼逾永，周易坐忘读。亭小心更宽，朋来席频促。山中采蕨薇，林下樵朴樕。门掩红尘稀，檐虚白云宿。金堆卢橘黄，丹落锦荔熟。四郊多桑麻，比屋空杼轴。何由一身安，所愿百姓足。世途急功利，古道厌驰逐。劳生尚馀忧，节用应寡辱。静爱吟风蝉，远惭食苹鹿。诵子新诗篇，深荷相记录。
跋黄仲言录建士死节事实后
作者：郑潜
朝代：明
体裁：五言律诗

逝者不可作，佳名今尚存。圣恩优死节，王事见忠魂。愧我咨询后，怜君道义敦。孰能斩奸佞，酹酒荐寒原。
过方山近城田畴蔚然喜而有感
作者：郑潜
朝代：明
体裁：七言律诗

西峡渡舟潮水平，篮舆归路午风清。河流合处总入海，山势方时才近城。绿野熙熙民乐土，红巾扰扰将偷生。观风问俗惭吾事，深谷何时遂耦耕。
过沙湖
作者：郑潜
朝代：明
体裁：五言律诗

天阴惨平野，风急过沙湖。堤树千行瘦，昆山一点孤。程期思朔漠，游赏负姑苏。何日能来此，红船载酒壶。
过浈阳峡
作者：郑潜
朝代：明
体裁：五言律诗

清绝浈阳峡，秋过客思惊。风篁疑列戟，烟树似屯营。水毒人多瘴，山辉石有英。峒猺何日息，犹自滞官兵。
过野狐岭
作者：郑潜
朝代：明
体裁：五言律诗

回首野狐岭，山川地势高。中都开堡障，纳钵隐堂坳。帝业雄三辅，王师蕴六韬。秋风淮海上，黎庶望旌旄。
连江舟行十首
作者：郑潜
朝代：明

避濑沿崖曲，凭危缆树高。浊斯聊濯足，深矣讵容篙。并力怜舟子，无功愧我曹。晚来何处泊，清啸答松涛。篷窗观物化，幽兴亦无涯。翠筱抽黄箨，青林蔓白花。蜗涎光暗石，虫蜕聚浮槎。小憩？崖瀑，清风试煮茶。暮宿依沙觜，朝行亚树腰。乱山云作雨，一夜水如潮。激石流还逆，盘涡势未消。山灵应迟我，莫叹客程遥。信宿双符峡，滩高不敢牵。洪涛迷望眼，飞沫洒吟肩。众力千钧勇，微生一线悬。垂堂念明训，吾命付苍天。秀色盘千叠，寒光凝九渊。土膏常产锡，石髓亦成铅。不藉冰霜力，应滋草木妍。我行图画里，何得有尘缘。引棹资修绠，攀萝蹑断蹊。浮屠如笋立，绝壁与云齐。峡怪风雷壮，天悭象纬低。舟航从此过，不作武陵迷。绝顶崖崩堕，中流虎怒蹲。还如滟滪峡，岂是谢家墩。古木时栖鹘，深林夜叫猿。惜无疏凿力，浩浩达龙门。曾赋楞伽峡，灵奇不可模。琼瑶镌作骨，翡翠淬为肤。鲛室冰分缕，龙湫月弄珠。何须问瀛海，身世在蓬壶。幽邃归无极，嵌空尚可凭。碧通天一罅，秀拔地千层。环佩鸣绡幌，珠玑络锦缯。浑疑接仙驭，箫韵下崚嶒。千尺苍崖裂，银河一派流。初疑庐阜晓，还忆石门秋。练带何由泻，珠帘不可钩。海风江月咏，应继谪仙游。
连江舟行十首·其一
作者：郑潜
朝代：明
体裁：五言律诗

避濑沿崖曲，凭危缆树高。浊斯聊濯足，深矣讵容篙。并力怜舟子，无功愧我曹。晚来何处泊，清啸答松涛。
连江舟行十首·其七
作者：郑潜
朝代：明
体裁：五言律诗

绝顶崖崩堕，中流虎怒蹲。还如滟滪峡，岂是谢家墩。古木时栖鹘，深林夜叫猿。惜无疏凿力，浩浩达龙门。
连江舟行十首·其三
作者：郑潜
朝代：明
体裁：五言律诗

暮宿依沙觜，朝行亚树腰。乱山云作雨，一夜水如潮。激石流还逆，盘涡势未消。山灵应迟我，莫叹客程遥。
连江舟行十首·其九
作者：郑潜
朝代：明
体裁：五言律诗

幽邃归无极，嵌空尚可凭。碧通天一罅，秀拔地千层。环佩鸣绡幌，珠玑络锦缯。浑疑接仙驭，箫韵下崚嶒。
连江舟行十首·其二
作者：郑潜
朝代：明

篷窗观物化，幽兴亦无涯。翠筱抽黄箨，青林蔓白花。蜗涎光暗石，虫蜕聚浮槎。小憩？崖瀑，清风试煮茶。
连江舟行十首·其二
作者：郑潜
朝代：明
体裁：五言律诗

篷窗观物化，幽兴亦无涯。翠筱抽黄箨，青林蔓白花。蜗涎光暗石，虫蜕聚浮槎。小憩�崖瀑，清风试煮茶。
连江舟行十首·其五
作者：郑潜
朝代：明
体裁：五言律诗

秀色盘千叠，寒光凝九渊。土膏常产锡，石髓亦成铅。不藉冰霜力，应滋草木妍。我行图画里，何得有尘缘。
连江舟行十首·其八
作者：郑潜
朝代：明
体裁：五言律诗

曾赋楞伽峡，灵奇不可模。琼瑶镌作骨，翡翠淬为肤。鲛室冰分缕，龙湫月弄珠。何须问瀛海，身世在蓬壶。
连江舟行十首·其六
作者：郑潜
朝代：明
体裁：五言律诗

引棹资修绠，攀萝蹑断蹊。浮屠如笋立，绝壁与云齐。峡怪风雷壮，天悭象纬低。舟航从此过，不作武陵迷。
连江舟行十首·其十
作者：郑潜
朝代：明
体裁：五言律诗

千尺苍崖裂，银河一派流。初疑庐阜晓，还忆石门秋。练带何由泻，珠帘不可钩。海风江月咏，应继谪仙游。
连江舟行十首·其四
作者：郑潜
朝代：明
体裁：五言律诗

信宿双符峡，滩高不敢牵。洪涛迷望眼，飞沫洒吟肩。众力千钧勇，微生一线悬。垂堂念明训，吾命付苍天。
述怀三首寄傅忠卿照磨
作者：郑潜
朝代：明

一家三十口，此地几经年。去国犹羁旅，观风实备员。漫迁谯郡佐，终作武夷仙。岁暮谁知己，梅花照简编。去岁天屏客，今年又再来。屋存兵火后，民藉抚安回。带雨分畦菜，寻春折岭梅。渔樵喜相识，鸥鹭莫惊猜。风雪连三日，溪山异昔时。窗明宜纸帐，玉立见梅枝。薄宦身为累，丰年瑞可期。榕城春色好，何以慰相思。
述怀三首寄傅忠卿照磨·其一
作者：郑潜
朝代：明
体裁：五言律诗

一家三十口，此地几经年。去国犹羁旅，观风实备员。漫迁谯郡佐，终作武夷仙。岁暮谁知己，梅花照简编。
述怀三首寄傅忠卿照磨·其三
作者：郑潜
朝代：明
体裁：五言律诗

风雪连三日，溪山异昔时。窗明宜纸帐，玉立见梅枝。薄宦身为累，丰年瑞可期。榕城春色好，何以慰相思。
述怀三首寄傅忠卿照磨·其二
作者：郑潜
朝代：明
体裁：五言律诗

去岁天屏客，今年又再来。屋存兵火后，民藉抚安回。带雨分畦菜，寻春折岭梅。渔樵喜相识，鸥鹭莫惊猜。
送刘元善之淮东运司
作者：郑潜
朝代：明
体裁：七言律诗

刘郎本自神仙骨，漫向人间学簿书。未必缠腰骑有鹤，可能弹铗食无鱼。风前玉树人争睹，露下金盘酒不虚。盐筴岂淹经济略，一钱珍重旧声誉。
送别燕叔义之广东
作者：郑潜
朝代：明
体裁：七言绝句

过了梅关到五羊，满怀秋思洒飞霜。罗浮山下梅华月，千里相思梦亦香。
送彦斌弟还侍
作者：郑潜
朝代：明
体裁：七言律诗

我方避地贫尤甚，子独还乡岁又阑。浮世风尘妨孝节，平生事业负儒冠。空怀鹤禁陪移步，远愧鸰原救急难。千里畏途当自爱，北堂珍重慰加餐。
送戴孟韫侍宦桂阳
作者：郑潜
朝代：明
体裁：五言律诗

送君岭南去，最喜桂阳州。紫翠千峰晓，嵌岩万籁秋。公庭如水静，书屋傍云幽。五马辉光处，娱亲足胜游。
送董之瑞
作者：郑潜
朝代：明
体裁：五言律诗

送子京师去，宣文阁下行。温然文翰质，藉甚典书名。苜蓿朝餐薄，梅花夜梦清。授经双白璧，珍重淑诸生。
送辛惟一舜中
作者：郑潜
朝代：明
体裁：五言律诗

夜雨凉生夕，幽居独起迟。烦君移小艇，别我到阳岐。碧障开莲萼，青林熟荔枝。同舟陪使节，须为道相思。
送金孟章
作者：郑潜
朝代：明

遥瞻鹤驾驻河东，海峤无由达寸忠。宗社百年恢盛业，君臣千载庆奇逢。陇云簇仗旌旂晓，山雨清营草木风。南北共朝氛祲息，问安趋觐大明宫。子行快意涉沧溟，六合薰风似砥平。笔下藻词华濯锦，袖中龙剑影含精。十年旅食同忧患，万里供输独远程。赖有江山容老病，一尊临别若为情。一尊临别情何极，三叠阳关曲未阑。海上楼船风却暑，山中书屋雨生寒。纪纲剑郡存嘉绩，从事薇垣获上官。清白相传家训在，承恩归早奉亲欢。忆昔观风历太原，马惊伤足漫乘轩。半生意气摧长辔，千里尘沙逐短辕。病骨至今难鹄立，壮心空自易鹏鶱。故交万一怜衰朽，尚拟馀生报国恩。
送金孟章·其一
作者：郑潜
朝代：明
体裁：七言律诗

遥瞻鹤驾驻河东，海峤无由达寸忠。宗社百年恢盛业，君臣千载庆奇逢。陇云簇仗旌旂晓，山雨清营草木风。南北共朝氛祲息，问安趋觐大明宫。
送金孟章·其三
作者：郑潜
朝代：明
体裁：七言律诗

一尊临别情何极，三叠阳关曲未阑。海上楼船风却暑，山中书屋雨生寒。纪纲剑郡存嘉绩，从事薇垣获上官。清白相传家训在，承恩归早奉亲欢。
送金孟章·其二
作者：郑潜
朝代：明
体裁：七言律诗

子行快意涉沧溟，六合薰风似砥平。笔下藻词华濯锦，袖中龙剑影含精。十年旅食同忧患，万里供输独远程。赖有江山容老病，一尊临别若为情。
送金孟章·其四
作者：郑潜
朝代：明
体裁：七言律诗

忆昔观风历太原，马惊伤足漫乘轩。半生意气摧长辔，千里尘沙逐短辕。病骨至今难鹄立，壮心空自易鹏鶱。故交万一怜衰朽，尚拟馀生报国恩。
送黄子震员外还中原
作者：郑潜
朝代：明
体裁：古风

去年王师驻河北，使节皇皇照阡陌。秋风连辔入南闽，走也沗为藩幕客。莲花峰前逢驿骑，三山楼上话畴昔。追忆京华曾会面，岂知海峤重相值。积学蟠胸有六韬，开边决胜多全策。檄传江右输忠款，捷报湖南破勍敌。天戈北望剧云霓，铁马南行复疆域。纳叛遄当下两淮，僭封断不容吴国。中兴太尉自天生，工部郎官为时出。南风瀚海波涛稳，千里归心舟楫疾。绿树园林锦荔红，黄云城郭旌旗臼。天涯黎庶具壶浆，力解倒悬君莫惜。
通州宿慈恩寺简古源上人
作者：郑潜
朝代：明
体裁：古风

何年突兀见此屋，结构凭高瞰河曲。春风吹客出京城，身世渺然犹粒粟。平生壮怀独登楼，况有轩槛当城头。东郊日上宿雨散，北郭天净阴霾收。师来一笑忘坐起，我本与师同浙水。途穷试觅浮海桴，才短犹惭续貂尾。问师今派浚古源，清激冰壶涵表里。银汉耿耿上通津，溟渤滔滔下无底。嗟我莫如方外人，苦被簪绂萦凡身。漫采秋兰泊湘渚，还寻渔父渡江滨。
道山饮渌轩题海潮图
作者：郑潜
朝代：明
体裁：古风

海门秋高明月凉，潮头雪立千丈强。皎如匹练横潇湘，素霓天表骖龙骧。雷轰马突飞电光，胥魂怒激天低昂。银涛如山势莫当，灵怪出没神蛟藏。我昔弱冠游文场，江楼纵目歌慨慷。别来几载归梦长，西湖月冷吴山苍。云翁健笔图横阳，对此恍若临钱塘。水渌可餐溪可杭，中洲留客情不忘，为君三叹题高堂。
长庐卧病简枢密院掾陈子恭
作者：郑潜
朝代：明
体裁：七言绝句

海口云航浪接天，故人瓜戍动经年。独怜南国思亲客，梦绕梅花庾岭边。
除夕述怀
作者：郑潜
朝代：明
体裁：七言律诗

朝廷故旧音书少，乡里亲朋丧乱馀。粮绝屡烦僧子借，园荒时倩野人锄。清阴绕屋宜松竹，遗泽传家畏简书。守岁不嫌听夜雨，圣恩如海浃郊墟。
陪夏广文先生饮夜归偶成
作者：郑潜
朝代：明
体裁：五言律诗

梅所一尊酒，归来池馆幽。含风凉饮雪，对月醉梳头。爽入枯肠润，光分白发秋。明朝追往事，还忆在杭州。
陪靳利安检校游了山灵岩寺留题
作者：郑潜
朝代：明
体裁：七言律诗

乱云深处出双尖，环列冈峦具尔瞻。石发栉风分翠鬒，岩泉透日下珠帘。露寒仙肘声容见，云护禅衣法律严。喜共清游归路晚，绿阴亭槛草纤纤。
隆平县道中
作者：郑潜
朝代：明
体裁：七言律诗

东来钜鹿犹无驿，西望隆平始有山。春色阴晴宜马上，土风淳厚见民间。原田每每黄牛健，野水泠泠白鹭閒。遥想松厅封事少，逆鳞无复列清班。
雨窗有怀雪鹤山人
作者：郑潜
朝代：明
体裁：七言律诗

大象峰前华岳庵，雅宜樗散此投簪。高僧载酒来山北，故友移家近水南。尘世干戈将厌乱，道林风月遂幽探。何时雪鹤能相过，松下鸣琴兴未酣。
题云峰寺
作者：郑潜
朝代：明
体裁：七言律诗

云峰迢递隐林丘，岁暮天寒忆远游。双沼流泉冰影动，四山凝雾翠光浮。昔时相国人安在，此地怀乡客共留。老衲退居功行满，挂冠何日住沧洲。
题兴化龙纪寺仪凤楼
作者：郑潜
朝代：明
体裁：七言律诗

深林幽径出平原，野水新畬带远村。父老焚香瞻使节，禅僧开阁驻轺轩。绿阴匝地琴书静，叠嶂连云草树繁。夜梦九仙贻好语，登楼高兴欲孤鶱。
题刘氏易安亭
作者：郑潜
朝代：明
体裁：古风

凤凰鸣高岗，朝阳丽平野。梧桐不生植，丹荔动盈把。千章列嘉木，万绿荫华厦。远山当轩楹，清影落樽斝。登高自舒啸，闭户绝车马。误疑天台路，岂比东林社。容膝易为安，劳生彼何暇。希年乐期颐，短歌咏风雅。汨汨势利徒，此意识者寡。我亦山野人，相逢在林下。可怜归无庐，何地种松槚。安得结白云，愿同巢居者。
题墨梅寄理惟贤大使
作者：郑潜
朝代：明
体裁：七言绝句

皇华使者岭南回，阅遍天涯几树梅。诗卷满床香不断，为君临得一枝来。
题孙子起规川八景
作者：郑潜
朝代：明

西岩暝雨晓峰云，野渡中流漾夕曛。潭水镜寒涵夜月，屏山锦暖缬春芬。绕林鹤唳松间听，夹岸莺声柳外闻。待得双桥雪晴日，规川移棹访孙君。锦城山水足游遨，万里轻舟溯峡劳。云净峨眉看古雪，风微滟滪听惊涛。相如文采琴台暮，诸葛功名剑阁高。不用登临倍惆怅，颂成蚤拟继王褒。阶前绿竹添新笋，户外西轩对夕阳。公退有时延好客，昼长无事蔼清香。疏棂月白秋如洗，四座风生暮更凉。记得清河同庶役，丰碑千载独传芳。紫芝山势郁嵯峨，俯瞰层城近带河。一代杜鹃称绝响，千年石兽卧荒坡。阴阴宰木春逾茂，粲粲宸章墨未磨。景节永怀敦古谊，临风酹酒独悲歌。日射棕毛眩彩霞，龙冈联辔踏晴沙。笑趋宸德书香近，伫立慈仁树影斜。茶罢挥毫乌府润，讲馀进帙侍臣誇。分明畴昔滦京事，梦觉丹山噪晚鸦。笑捧天香出禁林，归来闽峤岁华侵。春晖报母心逾苦，甘旨娱亲意独深。隔岸园林江濯锦，临风阑槛竹鸣琴。长卿多病无由见，咫尺相思隔海岑。卧病经春鬓欲斑，远劳书札到空山。已拚樗散成沦隐，岂有筹谋济世艰。万里云霄黄鹄举，一溪烟雨白鸥閒。明公忠孝恢前烈，拭目旌麾早渡关。乌府追随记昔年，赋诗联骑出燕然。掾曹愧我无三语，时论知公有二天。西省春风人似玉，长沙秋晚树如烟。有年堂上思归客，閒却渊明种秫田。
题孙子起规川八景 其七 寄酬全以文参政
作者：郑潜
朝代：明
体裁：七言律诗

卧病经春鬓欲斑，远劳书札到空山。已拚樗散成沦隐，岂有筹谋济世艰。万里云霄黄鹄举，一溪烟雨白鸥閒。明公忠孝恢前烈，拭目旌麾早渡关。
题孙子起规川八景 其三 题元大亨宪副西轩
作者：郑潜
朝代：明
体裁：七言律诗

阶前绿竹添新笋，户外西轩对夕阳。公退有时延好客，昼长无事蔼清香。疏棂月白秋如洗，四座风生暮更凉。记得清河同庶役，丰碑千载独传芳。
题孙子起规川八景 其二 题陈贯道天梯胜槩图诗卷
作者：郑潜
朝代：明
体裁：七言律诗

锦城山水足游遨，万里轻舟溯峡劳。云净峨眉看古雪，风微滟滪听惊涛。相如文采琴台暮，诸葛功名剑阁高。不用登临倍惆怅，颂成蚤拟继王褒。
题孙子起规川八景 其五 纪梦书事
作者：郑潜
朝代：明
体裁：七言律诗

日射棕毛眩彩霞，龙冈联辔踏晴沙。笑趋宸德书香近，伫立慈仁树影斜。茶罢挥毫乌府润，讲馀进帙侍臣誇。分明畴昔滦京事，梦觉丹山噪晚鸦。
题孙子起规川八景 其八 定兴县有年堂和本中参政留题
作者：郑潜
朝代：明
体裁：七言律诗

乌府追随记昔年，赋诗联骑出燕然。掾曹愧我无三语，时论知公有二天。西省春风人似玉，长沙秋晚树如烟。有年堂上思归客，閒却渊明种秫田。
题孙子起规川八景 其六 契元鲁应奉溪居卧病寄此怀之
作者：郑潜
朝代：明
体裁：七言律诗

笑捧天香出禁林，归来闽峤岁华侵。春晖报母心逾苦，甘旨娱亲意独深。隔岸园林江濯锦，临风阑槛竹鸣琴。长卿多病无由见，咫尺相思隔海岑。
题孙子起规川八景 其四 拜忠穆公墓
作者：郑潜
朝代：明
体裁：七言律诗

紫芝山势郁嵯峨，俯瞰层城近带河。一代杜鹃称绝响，千年石兽卧荒坡。阴阴宰木春逾茂，粲粲宸章墨未磨。景节永怀敦古谊，临风酹酒独悲歌。
题孙子起规川八景·其一
作者：郑潜
朝代：明
体裁：七言律诗

西岩暝雨晓峰云，野渡中流漾夕曛。潭水镜寒涵夜月，屏山锦暖缬春芬。绕林鹤唳松间听，夹岸莺声柳外闻。待得双桥雪晴日，规川移棹访孙君。
题孙彦周廉使双溪卜隐图
作者：郑潜
朝代：明
体裁：七言律诗

海上青山翠欲流，双溪如带绕中州。飓风不动楼台稳，蜑雾初开岛屿浮。紫帽入云秋岸帻，清源过雨晚移舟。使君拟卜泉南隐，载酒何时觅旧游。
题寒碧轩
作者：郑潜
朝代：明
体裁：五言排律

不负沧洲约，停桡访玉溪。水从阶下响，人到竹间迷。牖户寒光动，帘栊碧浪低。绿阴侵坐冷，香雾拂云齐。俗士何由造，幽禽自在啼。墙东盘石径，篱外筑沙堤。凉月连宵好，秋声入暮凄。会看龙起蛰，还许凤来栖。书帙从儿读，壶觞待客携。他时重相见，当作浣花题。
题张伯晋员外小景
作者：郑潜
朝代：明
体裁：古风

晴空立香炉，秋雨出华盖。悬泉凝素练，幽草结芳佩。中林好茅堂，绝壑饶胜槩。行吟者谁子，拂衣谢流辈。白云入招呼，青山共韬晦。吾欲从之游，披图已神会。
题息斋南风堂松竹图有欧阳虞揭诸公诗
作者：郑潜
朝代：明
体裁：七言律诗

京师阅遍名公画，此卷传来乱后看。满纸烟云元气湿，半轩苍翠日光寒。文章阁老仪鸾凤，江海羁人佩蕙兰。空忆南风悲岁暮，独怜松桧照琅玕。
题扇寄友人
作者：郑潜
朝代：明
体裁：七言绝句

欲买扁舟访武夷，棹歌声断白云飞。幔亭秋早多明月，载酒吹箫入翠微。
题扇寄安允恭郎中
作者：郑潜
朝代：明
体裁：古风

醉别松风台，新诗有馀韵。长幕惭先登，分垣霭佳政。荷雨枕簟凉，榕阴简书静。揽辔将南行，为君采歌咏。
题扇寄李光载御史赴中台
作者：郑潜
朝代：明
体裁：古风

松厅俨台署，肃肃秋霜寒。送君万里道，雕鹗上云端。纪纲贵扶植，名节由艰难。相思海月明，惜无双羽翰。
题扇寄燕叔义郎中
作者：郑潜
朝代：明
体裁：古风

千里共明月，六合生清风。悬知故人意，长在相思中。天阔雁难到，海遥舟可通。当年凤台路，樽酒别情浓。
题文公书光风霁月四大字平章燕公将搆亭滦阳以此为扁
作者：郑潜
朝代：明

行乐归沂上，阳和满座中。精神秋沆瀣，胸次玉玲珑。草色浮窗动，花阴上几浓。乾坤清淑气，分付在吾躬。宇宙自风月，千年犹一心。典型尊道统，翰墨照儒林。芹泮香生席，薇垣月满襟。将归滦水上，堂构表登临。
题文公书光风霁月四大字平章燕公将搆亭滦阳以此为扁·其一
作者：郑潜
朝代：明
体裁：五言律诗

行乐归沂上，阳和满座中。精神秋沆瀣，胸次玉玲珑。草色浮窗动，花阴上几浓。乾坤清淑气，分付在吾躬。
题文公书光风霁月四大字平章燕公将搆亭滦阳以此为扁·其二
作者：郑潜
朝代：明
体裁：五言律诗

宇宙自风月，千年犹一心。典型尊道统，翰墨照儒林。芹泮香生席，薇垣月满襟。将归滦水上，堂构表登临。
题方壶为牛自牧画罗浮日观图
作者：郑潜
朝代：明
体裁：古风

罗浮入海摇坤轴，荡漾深涵九渊绿。曈曈日观舒红光，起看夜半金乌浴。金乌浴罢紫轮升，照见山人旧茅屋。闪闪千岩气欲丹，溶溶万顷云如玉。是时山人牛自牧，曾向山头逢鬼谷。归来啸傲对乌君，千里罗浮在林麓。方壶仙伯天机熟，元气淋漓秋一幅。弟子得之犹宝笈，求我品题期自勖。我方卧病如孤鹤，斗室瓮大愁局促。洒然神气一飞扬，立向云间散心目。安得与尔临扶桑，濯发沧浪睇晴旭。
题曾云巢万里长江图
作者：郑潜
朝代：明
体裁：五言律诗

历历东南景，平生万里游。江光连海远，岚翠近天浮。小艇烟林暮，群鸦野树秋。乱离犹看画，吟思绕瀛洲。
题望海亭亭在乌石山之阳平章燕公所建
作者：郑潜
朝代：明
体裁：七言律诗

瀚海苍茫际远空，危亭极目兴无穷。潮平五虎风涛壮，波撼三山地势雄。华构入云嘘蜃气，金樽邀月咽龙宫。登临又喜楼船近，心逐川流日夜东。
题柯允中所藏张师夔云山桧石
作者：郑潜
朝代：明
体裁：古风

天风吹山云满地，绝壑层峦结苍翠。倚空双桧苍龙蟠，迸石流泉群玉碎。栎山张公笔力遒，文彩复见柯丹丘。登楼看画岁将暮，藤萝绕树风飕飕。建州别驾称人杰，风骨棱棱如桧石。长材岂肯混荆榛，为君题诗三叹息。
题柯敬仲竹木
作者：郑潜
朝代：明
体裁：五言绝句

丹丘神已化，竹树动寒飔。自笑乘槎客，相看鬓欲丝。
题桓子匏寄轩
作者：郑潜
朝代：明
体裁：古风

卜居水南里，乃在瓜山阳。敝庐仅容膝，小轩隘而方。块焉类匏寄，兀坐如面墙。短桷阚疏棂，野圃杂众芳。盘桓理遗编，游歌任行藏。所愿书满家，不羡果盈筐。南国杨梅熟，东山卢橘黄。家家躬种穫，户户勤耕桑。吾岂若匏瓜，累累无所将。寓形一寄尔，瓢樽两相忘。绵绵青蔓远，蔼蔼书带香。寤寐东陵侯，千载遥相望。
题梅寄王维善经历
作者：郑潜
朝代：明
体裁：七言绝句

春雪飘香度桂林，海邦万里见天心。使君欲试调羹手，坐待花残看绿阴。
题梅花寄仲良御史
作者：郑潜
朝代：明
体裁：七言绝句

山中拾得琼瑶树，寄与霞州御史家。自是南闽春信早，东风开到北枝花。
题欧阳承旨所书扇面
作者：郑潜
朝代：明
体裁：七言绝句

玉堂学士笔如椽，纨扇新题到海边。记得凤池春宴罢，紫毫香露洒银笺。
题水竹居
作者：郑潜
朝代：明
体裁：七言绝句

苍茫海色栖寒碧，知是仙人水竹居。凉雨洒窗秋满坐，清风绕屋水循除。
题淘金驿
作者：郑潜
朝代：明
体裁：五言绝句

至宝埋沙泥，良工日淘洗。大道在目前，求之亦如此。
题画梅
作者：郑潜
朝代：明
体裁：七言绝句

上苑孤芳过眼稀，心如铁石苦相思。三山海畔黄昏月，雪点寒梢蝶未知。
题考亭书院手桧
作者：郑潜
朝代：明
体裁：七言律诗

先生自植庭前树，今日人看手泽存。元气敷荣关造化，孙枝繁衍荫丘园。四时不改风烟色，千载犹承雨露恩。更喜天香满书屋，远将孔桧与同论。
题蔡仲简七世祖画卷
作者：郑潜
朝代：明
体裁：古风

米家书画时所贵，天启墨妙俱名世。元章珍重识此图，今复流传归蔡氏。蔡询爱画神亦化，君惜斯图忆难弟。我来把玩秋风前，总是江乡晓行意。乾坤元气何淋漓，硉矹出此胸中奇。苍茫叠嶂分远近，缥缈烟树罗参差。小桥山客方行处，野艇渔翁初起时。长江茫茫限南北，宛若淮东看山色。青山隔岸即江南，惆怅干戈满淮北。江乡晓天风露寒，我独长歌行路难。安得小船载书画，送君岁晚归金坛。
题赵伯雅所藏张师夔柯石图
作者：郑潜
朝代：明
体裁：古风

苍烟黯黯蛟龙窟，古铁棱棱狻猊骨。空林无人山鬼愁，赵君何从得此物。枯梢怒号天雨霜，苔花满地雪衣凉。题诗坐忆江海客，醉墨一洒秋淋浪。
飞来峰
作者：郑潜
朝代：明
体裁：古风

孤峰立云际，何处忽飞来。千层金碧障，万叠紫翠堆。坐忆冷泉亭，静闻秋猿哀。閒情散香墨，陈迹生苍苔。
黄河纪险
作者：郑潜
朝代：明
体裁：五言律诗

舟溯桃源县，朝盘未及餐。沙崩回柂折，风急下篷难。欹侧中流过，颠危两岸看。远方脩贡职，河伯肯相残。
海棠仕女图
作者：郑瀱
朝代：明
体裁：七言绝句

东风荡漾百花潭，翠袖迎风酒半酣。好鸟隔窗催晓色，美人残梦隔江南。
折杨柳
作者：郑玄抚
朝代：明
体裁：乐府曲辞

袅袅河堤柳，年年送别离。攀条不忍折，拭泪强相持。弱态君应惜，柔情妾自知。春来愁几许，试看向南枝。
湖上赠美人
作者：郑玄抚
朝代：明

琵琶新曲转声迟，停棹中流日暮时。细雨可怜红袖湿，愁云偏惹翠眉垂。
和催喜外弟卢伦见宿
作者：郑珞
朝代：明

近卜孟家邻，箪瓢不厌贫。关河今夜月，兄弟异乡人。对酒伤春晚，思家入梦频。明朝又分手，客路孰相亲。
和吴当涂源吊李白墓
作者：郑珞
朝代：明

半世醺醺笑独醒，九原漠漠掩重扃。月沉牛渚三山晚，云抹蛾眉万古青。遗庙有碑题姓字，荒阡无主泣山灵。文光不泯归天上，卧看楼头太白星。
和解学士游七星岩
作者：郑珞
朝代：明

碧空遥访日华君，涧道泉香下鹿群。神女祠前岚作雨，伏波岩畔水连云。石门冰雪清诗骨，仙洞烟霞隔世纷。金马玉堂归梦杳，野猿山鸟不堪闻。
坞溪书舍为易行人节赋
作者：郑珞
朝代：明

高士耽幽遂隐沦，卜居远向坞溪坟。林塘窈窕开新墅，篱落萧条入白云。卷幔青山吟处好，隔窗飞瀑坐来闻。栖鸾粉落琴边竹，辟蠹香浮涧畔芸。闭户共怜玄晏僻，垂帷长羡董生勤。案头萤火摇寒影，户外秋声起夜分。问字故人频载酒，趋庭诸子总能文。鹍鹏已展图南翼，骐骥曾空冀北群。天上星槎随玉节，日边凤敕焕龙纹。清时不负经纶志，愿竭忠贞答圣君。
夹沟道中
作者：郑珞
朝代：明

暝色下沧洲，舟行近夹沟。樵归争唤渡，渔唱忽惊鸥。古墓侵沙岸，居人傍驿楼。留城应在望，欲访赤松游。
宴徐将军居庸关席上呈王都宪崔司马
作者：郑珞
朝代：明

关入居庸险，城临北斗悬。龙琴调宴乐，虎帐集群仙。爽气来山雨，秋声漱峡泉。醉馀望双阙，遥倚五云边。
宿宣义池和梦得韵
作者：郑珞
朝代：明

秋晚过幽亭，烟空楚树青。潮声归别浦，天影动疏星。野旷萤流火，霜清鹤堕翎。乘桴如有意，东去即沧溟。
峭石道中
作者：郑珞
朝代：明

客久多愁思，行迟觉路遥。山家棕盖屋，溪径竹为桥。谷响常疑雨，云深或遇樵。前村投逆旅，风雨晚萧萧。
左掖闻莺歌
作者：郑珞
朝代：明

蓬莱曙色寒苍苍，万方剑佩朝明光。流莺舞影过双阙，遥送新声出建章。数声才度五云表，百啭还闻上林杪。宫漏沉沉九陌春，禁钟隐隐千家晓。烟花远近布春声，声声袅袅如有情。不随仙仗云中散，频逐箫韶花外明。流音往复断复续，睍睆绵蛮听不足。初讶湘灵鼓素弦，又疑秦女弹新曲。
度江寄怀诸侄
作者：郑珞
朝代：明

轸翼回天象，山川壮帝都。汉江元入楚，淮树半侵吴。仙梦游三岛，渔舟忆五湖。纪行多赋咏，千里寄封胡。
故宫人
作者：郑珞
朝代：明

云雨巫山梦已阑，衰容羞向镜中看。歌成纨扇秋风冷，舞罢霓裳夜月寒。玉箸暗垂今日泪，金莲空想旧时欢。閒居寂寞谁相问，帘捲黄昏独倚栏。
明妃怨
作者：郑珞
朝代：明

家国知何在，风沙满目愁。惟馀天上月，还似汉宫秋。
春日偶作
作者：郑珞
朝代：明

病来断酒笑独醒，南山遥对北窗青。心閒梦觉日当午，啼鸟数声花满庭。
晚次曹娥江
作者：郑珞
朝代：明

山静孤云敛，沙虚夕照明。隔江渔火淡，入夜海潮惊。庙重曹娥孝，碑雄魏武名。开窗对新月，独酌见幽情。
朱汉杰四小景
作者：郑珞
朝代：明

石壁霁秋雨，溪云淡将夕。一曲龟山吟，悠然楚天碧。
次京口
作者：郑珞
朝代：明

北固山如画，南徐月上初。烟消秋水阔，霜重晚林疏。台榭千年丽，江山百战馀。兴亡总陈迹，搔首独躇蹰。
次高侍郎韵
作者：郑珞
朝代：明

芳村渺渺带平沙，桑柘阴阴一径斜。老去更堪身在客，病馀方觉眼生花。虫声入夜惊秋早，雁影冲寒冒雨斜。西望故乡情不极，白云飞处是吾家。
次黯淡滩
作者：郑珞
朝代：明

落日挂青嶂，舟行次危滩。天影动秋色，溪声生夜寒。予怀正寥落，复此闻潺湲。抚剑对明月，喟然发长叹。
永乐甲辰四月二十七日毡帽山雪后呈兵部崔侍郎
作者：郑珞
朝代：明

四月天山雪未乾，同云万里白漫漫。月临虎帐晴光薄，风飐狐裘曙色寒。尊酒对灯稽岭北，孤舟飞梦剡溪湾。愿令一洗边尘净，疋马宁辞道路难。
江南曲
作者：郑珞
朝代：明

偶逢故乡人，寄书故乡去。妾家在横塘，门前两株树。
渡口
作者：郑珞
朝代：明

返照落平原，孤舟系疏柳。隔河唤渡人，独立秋风久。
焚香玉鼎
作者：郑珞
朝代：明

絪缊长见吐奇芬，铭刻犹传汉代文。碧玉烟和摇蜃气，紫苔花冷隐龙文。琴边昼永心同静，帘外风微手自焚。行向庙堂膺大用，磨砻远拟勒殊勋。
病起喜景著见访
作者：郑珞
朝代：明

书斋隐几厌纷哗，閒看春风扫落花。忽见儿童占噪鹊，远劳车马到寒家。缃帘捲月新赊酒，石鼎分泉漫煮茶。欲赋南轩酬盛意，挥毫临纸尚欹斜。
登四明郡城东楼
作者：郑珞
朝代：明

越州开霁色，城上独登攀。万室烟中树，千峰雨后山。江桥潮汐急，海屿水云閒。东望三仙岛，沧溟杳霭间。
登柳州城和柳子厚
作者：郑珞
朝代：明

独上城楼望八荒，神游霄汉入微茫。轻云带雨来高阁，落日随乌下女墙。万里故人怜远谪，千家砧杵断愁肠。长沙未有归朝计，老向天涯各异方。
舟中寄罗宗让先辈
作者：郑珞
朝代：明

淮南草色赴离愁，江上潮声送客舟。双鬓渐惊玄发变，一官长负素餐忧。烟光暝积丹阳雨，春水寒生震泽秋。乡思满怀吟望处，毗陵城上独登楼。
花影
作者：郑珞
朝代：明

满庭春色醉芳菲，影落朱栏若有期。月下参差人静后，日边零落雨晴时。香魂暂逐行云去，娇态还从淑景移。最惜年年寒食候，风吹万点重堪悲。
赋得驰道玉声寒送罗泽御史之南京
作者：郑珞
朝代：明

禁城钟鼓漏初残，佩玉声中引百官。响度碧云双阙曙，清摇秋月九霄寒。花边振处风霜肃，天上朝回雨露宽。豸史承恩南去日，几回清梦听珊珊。
赠僧
作者：郑珞
朝代：明

桑门闻说远公贤，遁迹庐山四十年。祗树清风挥玉麈，昙花香雨拥青莲。乾坤梦觉空中相，水月心閒定里禅。尘事相关长扰扰，虎溪何日细谈玄。
送王医官归龙泉
作者：郑珞
朝代：明

拜命恩波阔，南归道路长。才名双白发，行李一青囊。祖帐连春草，征帆挂夕阳。云消波浩荡，烟暝树苍茫。旅食经淮海，家园入楚乡。药分苏井水，花送董林香。济世推恒德，长生有秘方。宋清虽已远，千载共流芳。
送高时旭还闽
作者：郑珞
朝代：明

祖帐连芳树，征帆挂夕曛。乡心闽海月，客梦楚江云。候馆鸡声早，平芜雁影分。悬知霄汉上，早晚荐雄文。
郡斋即事
作者：郑珞
朝代：明

日长公事少，退食有馀閒。下榻留高士，携琴对鄮山。萍开鱼出跃，松暝鹤飞还。浩荡乾坤内，怡然一解颜。
钱塘怀古
作者：郑珞
朝代：明

双龙北去归辽海，匹马南来叹寂寥。一代兴亡吴苑月，千年感慨浙江潮。岳王墓上松声惨，伍子祠前剑气消。游女不知行客恨，夜深湖上更吹箫。
闺思
作者：郑珞
朝代：明

自君之出矣，丝桐无复理。思君如辘轳，展转不能已。
题四会颜大尹竹轩
作者：郑珞
朝代：明

颜君潇洒谢尘俗，绕屋惟令种修竹。万竿直节淩云霄，半亩浓阴绝尘墺。嫩叶幽枝翠欲流，横窗拂席清且幽。绿云蔼蔼湘潭暝，霜雪翛翛淇水秋。冰帘半捲棠阴静，对此鸣琴多逸兴。午夜长空风雨来，万顷秋涛满清听。湛露三时滴不乾，高堂五月生微寒。玲珑最喜吟中见，旖旎偏宜醉里看。君不见名花异卉足佳色，一旦西风尽摧折。何如此竹无凋零，岁晏相期抱冰雪。
题枯木竹石
作者：郑珞
朝代：明

湘灵梦断湘云夕，凉叶潇潇泻秋碧。君山半夜风雨来，万顷波中老龙泣。
题沈叔用夏迪山水
作者：郑珞
朝代：明

镜天日落万山秋，云水微茫岛屿浮。欲访仙源迷旧迹，满江烟月一归舟。
归途次韵
作者：郑琦
朝代：明
体裁：七言律诗

层崖幽谷隐神仙，仙去空留涧水潺。细草翠匀枯更活，危楼蛇折往仍还。衣冠幸际千年会，案牍偷逢半日閒。身世本无根托处，祇因名义系人间。
再送陆四
作者：郑琰
朝代：明

别酒重开上驿楼，骊歌声里看吴钩。种鱼有术龙君老，相马无经骥子羞。疏雨过城槐叶暗，夕阳连水木奴秋。还家记与猿公语，不见书生万户侯。
半生行
作者：郑琰
朝代：明

刺促复刺促，哀歌不成曲。试听征人歌一声，切切乌乌泪相续。吾祖卜地三山麓，世业繁华称鼎族。七叶盛文儒，八代承章服。仙郎群从十三魁，司寇诸昆十一牧。青蚨无贯润高门，白蠹有编堆破屋。我家凤池东复东，我生白晢炯双瞳。九岁气食牛，十岁工雕虫。十二容华推宋玉，十三词藻学扬雄。春早姣童初奠雁，秋来快婿已乘龙。自怜妾发初覆额，自信君才非落魄。乳燕双栖合卺钗，文鸳并著交欢舄。定情为雨更为云，燕婉春朝复秋夕。百和香薰翡翠衾，九微灯照芙蓉席。桃叶须臾野茧黄，草根倏忽哀萤碧。哀萤野茧两悠悠，玉粉香胭不少留。珠箔尘迷羞拂镜，雕梁泥落怅登楼。石榴裙暗鬼何处，金错刀斑泪不收。乌影打霜啼滑滑，鬼灯吹雨夜啾啾。管停孤凤难成调，弦到离鸾只听愁。孤凤离鸾颜色故，春鸿社燕流年度。一旦飘零委逝波，五年骨肉同朝露。仰首悲旻天，俯首看墟墓。雨余寒蝶泣虚堂，日暮饥鼯啮庭树。吊影摧心肝，风云乖所遇。洛阳季子更无锥，蜀道长卿空有赋。结得韦郎再世缘，续将秦女已离弦。双雌绣出茱萸枕，四牡迎来琥珀鞯。凉月更寻巫峡梦，落花重泛武陵船。青云无媒日复日，白发有根年复年。丈夫壮志已如许，不愿低头守儿女。长歌问天天为愁，出门拔剑驱车去。游子空悲枥上驹，畸人宁效仓中鼠。不草治安趋帝阙，便斩楼兰献当宁。匹马辞家客路尘，马头明月几回新。昭王台下犹怀古，督亢亭前早问津。年比士龙初入洛，才如五羖便归秦。云边干鹊联青琐，日下鹓鸾拜紫宸。词客尽叨三馆禄，酒人争买九衢春。泥涂不复知鸿宝，草莽无缘问小臣。青草霸图宁买骨，白衣祖道未归轮。卢龙戍老千牛卫，涿鹿天空万骑屯。献策马周终不达，干时曲逆莫辞贫。莺迁苑路如随马，燕掠宫墙不见人。蟋蟀啼来惟闭户，蘼芜多处正沾巾。蟋蟀蘼芜生又灭，感遇伤时兼恨别。凄凄岁暮望眼枯，绵绵远道中肠结。老奴夜号衣裳单，瘦马昼眠刍粟竭。炙砚不融指如堕，暖罩无权面欲裂。绣虎含毫业似掾，神龙出匣终非铁。鱼困渧涔目是珠，骥服盐车汗成血。以兹感叹岁华更，又逐征夫更北征。天划故关无雁度，云连衰草断人行。元戎尽锡飞鱼服，黠虏皆坚市马盟。虎帐晓愁沙碛雨，龙荒暮惨浊河声。黄花较猎安西卒，玄菟高烽海北营。雪卷牙旗朝草檄，月高铃阁夜谈兵。射雕原上云初净，散马回中草渐平。叠鼓椎牛威远堡，登陴飨士受降城。髑髅天黑呼群泣，磷火秋深逐队明。从古请缨非浪子，由来谈剑属书生。书生任侠空驰逐，荡子从军非碌碌。前年灵武全军覆，昨日辽阳新鬼哭。惟闻螭陛发边糇，不见虎头飞食肉。腰间宝刀悔未试，箧里阴符懒将读。黑貂尽敝卧牛衣，白龙不遇空鱼服。几年沧海变桑田，何日阳春回黍谷。万事升沉笑棘猴，一朝得失同蕉鹿。著书无计学虞卿，去国有袍怜范叔。虞卿双璧委蒿莱，范叔一寒如此哉。岁岁白扉题凤字，年年华发困龙堆。笛中杨柳愁难写，曲里关山恨未裁。漠漠秋烟生笔冢，萋萋春草上琴台。冰因腹冷终难解，木为心坚更不灰。万里桥边题柱过，一丸关外弃襦回。萧萧陇树萧萧泪，续续胡笳续续悲。白眼风尘羞故土，汴水漳河复东鲁。邺下荒台鸟雀悲，灵光废殿牛羊聚。龟蒙山势到平原，马颊河声通覆釜。逆旅谁怜似楚囚，羁人翻笑为秦虏。长淮东下且停桡，五两邗江廿四桥。瓜步北来犹有渡，广陵南去不通潮。石头波浪连三楚，京口帆樯问六朝。柳带尽将牵别思，榆钱都把买宫腰。风风雨雨千重恨，燕燕莺莺百倍娇。莺莺若有情，燕燕还多态。过马或遗鞭，逢郎应解佩。采莲若尝莲子心，摘菱莫笑菱花背。词赋客如云，风流花作队。买棹发吴讴，对酒论兴废。苏小门前粉黛销，西施苑内琉璃碎。垂杨十里万条斜，珠勒罗衣问狭邪。夜月家家寒食酒，春风处处断肠花。王孙客路愁芳草，游女深闺正破瓜。眉翠新妆月颜朱，欲衬霞檀口半遮。歌宛转玉纤，无力送琵琶。琵琶声已变，宛转歌初啭。万古钟情不似崔，一夜离魂应比倩。愿作蚕上丝，缠绵同一线。愿作鸾边镜，团圞同一面。镜将比侬貌，持来岁岁光。线将比郎意，牵来缕缕长。羞看倚门笑，焚却舞衣裳。君才学鹦鹉，妾愿学鸳鸯。怀书去国无人识，卖剑移家非故乡。鄣岭千重高似掌，丰溪百转曲如肠。亲知隔绝疑天远，桂玉艰难恐岁荒。雏出凤巢皆有彩，驹名骥子定称良。甫因潦倒留夔府，白也漂零困夜郎。世路乱山多坎坷，人情衰草易凄凉。已拚涸水资蛟蛰，亦有卑栖侮凤凰。宁不感恩终按剑，岂无知己但空囊。严霜摵摵啼征雁，小雨潇潇泣夜蒐。此时思妇肠堪断，此际空闺坐愁叹。君边青镜风光好，妾处红颜岁华晏。尺素寥寥双鲤迟，明河耿耿三星烂。海上云生归梦悬，溪南草长春思乱。一年一度燕都归，飞去飞来云不散。金鸭灰寒宝篆销，玉鱼帐冷银屏暗。鹈渼何心春去留，杜鹃无主花羞看。人知妾有夫，弃妾不如无。秋荷捧朝露，难将纫作明月珠。秋林落晚霞，难将剪作红罗襦。潮水尚遥犹有信，月圆虽好只须臾。朅到死心难折，杨柳逢春眼不枯。杨柳结深愁，菤发心怆。乡国路悠悠，乡关云莽莽。乡梦偏惊欹枕时，乡心怕到高楼上。朅来乡语暂为欢，摇落乡园花不赏。故里偏思乡信归，故山只送乡人往。到门有客问沈沦，同调相怜意倍亲。似我盘跚非故步，逢人巧笑效初颦。巴渝九折终归海，越绝千峰尽向闽。百感故人灯下泪，十年羁旅梦中身。残冬对酒还今夕，除夜题诗又此辰。忆昔题诗兼对酒，旧事谈来堪白首。一半交知埋草根，几家池馆余衰柳。碌碌生涯且莫悲，悠悠书剑今何有。断鸿天远消息稀，少妇春寒别离久。郎今莫怨山下山，妾处愿为口中口。闭门小隐是鸡栖，天马峰前歙水西。菰米叶干秋水尽，木绵花落夕阳低。河流湾到三三尽，云雨峰迷六六齐。何处关山何处月，一行征雁一行啼。归来兮采芑，家人兮色喜。一围新竹凤池边，数亩荒田虎丘趾。归来兮采薇，野人兮息机。鳌峰台畔三椽屋，螺女江头一钓矶。天高海阔路行难，一事无成泪不干。为语妻孥休叹息，笔花犹在剑光寒。
哭李大将军
作者：郑琰
朝代：明

十万旌旗染血丹，招魂夜夜哭桑乾。残兵来拾中郎印，野鸟飞登上将坛。金兽锁门严鼓角，石麟窥冢葬衣冠。至今唵答骑胡马，犹是将军旧战鞍。
奇薛素
作者：郑琰
朝代：明

野草城边油壁车，海棠开尽燕飞初。愁深司马舟中泪，梦逐萧娘锦上书。一水云阴桃叶渡，四桥春暗浣花居。伤心南陌垂杨月，夜夜香尘满客裾。
奉和张司谏左掖夜直
作者：郑琰
朝代：明

汉殿秋生禁柳黄，露融仙掌色苍苍。铜龙水咽鸡人漏，金象烟销鸟篆香。云度钟声浮苑树，月临花影上宫墙。夜闻待诏传天语，法驾明朝幸建章。
宫词
作者：郑琰
朝代：明

莫将离别恨犹深，一岁相逢一夜心。空宫尚有如霜鬓，不识君王直到今。
寄人
作者：郑琰
朝代：明

分袂当年待晓鸡，曲栏桥外锦堂西。凫吞莲子房房苦，蝉抱杨枝树树啼。深竹梦归神女婿，暮花伤别阮郎妻。至今肠断春风候，豆蔻初生槿叶齐。
寄范伯修兵宪
作者：郑琰
朝代：明

吹角营门拥大旗，白猿黄石佐兵机。燕支月冷啼金镞，鸊鹈泉清洗铁衣。战马到秋分阵牧，猎人穿烧射生归。郅都尚作云中守，衰草连天无雁飞。
寄黄山隐者
作者：郑琰
朝代：明

传闻轩帝有仙踪，古洞无扉对乱松。半让石床供蟋蟀，细裁云叶补芙蓉。分将月夜三千里，买断秋烟七十峰。尚忆我留汤口寺，隔林疏雨听残钟。
挽郑都护
作者：郑琰
朝代：明

中兴功业更谁论，万里摧残百战身。宠虎旧衣分爱卒，麒麟新冢哭佳人。金羁尽蚀燕支血，宝剑从吹鸊鹈尘。塞外长星沉碧海，五原西望泪沾巾。
春日即事
作者：郑琰
朝代：明

荇叶田田柳叶齐，女郎何处唱《铜鞮》。春衣队遇频嘶马，社酒人归尽斗鸡。二月杏花三日雨，千山杜宇一声啼。年华渐逐东风去，肠断红桥小苑西。
春日西湖即事
作者：郑琰
朝代：明

苏小门前柳带烟，暖沙晴日水如天。杏糜供作宜春酒，榆荚分为买笑钱。垂柳绿遮骑马路，落花红衬钓鱼船。杜鹃不解游人意，催尽韶光又一年。
春日詹长卿兄弟邀同喻宣仲何主臣东山观伎并为宣仲赠别
作者：郑琰
朝代：明

少年何地不淹留，载酒斜阳陌上游。鸟向尊前窥豆蔻，客从花外听箜篌。离颜对酒人宁醉，别恨关春柳亦愁。明日乱山江上路，鹧鸪声里系孤舟。
春晓望阙
作者：郑琰
朝代：明

鱼藻门前晓角残，月斜干鹊露华漙。金舆欲动宣宫使，银锁初开拥侍官。辽左羽书东海沸，秦京烽火陇云寒。汉庭何日无封事，不许书生策治安。
江头别
作者：郑琰
朝代：明

江风今夜寒，郎且江边住。拂晓上楼看，郎船不知处。
江懋忠七十从军之燕
作者：郑琰
朝代：明

千金紫马百金装，白首穷边烈士肠。一雁正来君又去，二毛虽短剑还长。燕台马死崩寒日，易水魂归哭夕阳。筋力尚堪三百战，牙旗秋卷塞云黄。
赠庞西达将军
作者：郑琰
朝代：明

十载屯田塞下闻，虬须燕颔气如云。帐留猛士皆降虏，剑是痴龙亦报君。银夏至今劳使者，玉门终古老将军。高秋较猎归残照，衰草黄榆散马群。
赠林纯卿
作者：郑琰
朝代：明

十载看花入醉乡，燕姬招隐白云庄。罢官卜宅思栽柳，垂老将身学卖浆。夜月邀僧同耽首，春湖供客典鱼肠。孤山万树梅花发，剪烛裁诗夜未央。
赠顾小侯
作者：郑琰
朝代：明

甲第连云瞰帝城，画帘绣箔照朱甍。新开驰道千金埒，旧领团营七较兵。方士房中龙虎鼎，侍儿花底凤凰笙。燕山二月春初好，玉勒朝朝待晓莺。
逢徐兴公话旧
作者：郑琰
朝代：明

天涯离别九回肠，今日逢君复异乡。潞水闻猿双涕夜，黑山归马五年霜。兵戈消息何须问，弟妹漂零且自伤。此会匆匆又分手，暮云衰草更凄凉。
黄山道中
作者：郑琰
朝代：明

微霜风物色凄凄，路入黄山是五溪。帝子不归汾水上，行人愁过穆陵西。荒原晓露铜驼泣，古驿秋风铁马嘶。独客伤神家万里，斜阳征雁楚天低。
独不见
作者：郑瑗
朝代：明
体裁：乐府曲辞

东飞伯劳西飞燕，我所思兮独不见。岁云暮矣多霜霰，日月推迁玄发变。茕茕处廓谁与邻，高山无蹊河无津。车粼粼，马駪駪，车马纵横遍城闉。独不见，意中人。
丙午孟冬黎寇窃发吴训术自病中见寄因避难航海遂和
作者：郑瑛
朝代：明

故人卧疾近如何，赖有诗怀祗自磨。苏子加餐须努力，沈郎多病愧吟魔。半生别业经残燹，万里还家备走舸。风景年来倍萧索，枕间清梦已无多。
九仙山
作者：郑瑛
朝代：明

南登九仙峰，西忆双溪月。玉轮千里悬秋光，环佩玲珑上瑶阙。仙人去去不可留，听我一曲歌丹丘。清晨摇曳采云别，白日飘忽乘天游。我宫之真师，乃是紫阳客。与君铭骨授长生，昔隐兹峰鍊精魄。谁料丹砂化成烟，谪向人间二十年。玄风笑翳花源去，化衣醉拂秋霞眠。青童返霓旌，相招拥仙跸。下窥城郭几回新，手种长松已千尺。杳然真师失其踪，身骑白羊去无穷。鸾啼鹤怨天府空，长攀玉树期相逢。君家乘龙度百越，过予洒扫石上月。真师不来君又发，还掩洞房泣仙骨。
寓金陵寄舍弟十二校书以识别怀兼忆二侄
作者：郑瑛
朝代：明

吾祖昔葬龙腰峰，石边种子今作松。吾家旧住凤池曲，庭前种笋今成竹。人生变幻那得知，儿时自谓长若斯。一朝蹉跎各老大，况乃落魄天之涯。天之涯，何淡荡，功名未睹心犹壮。母在宁论鲍叔心，官卑不改陶潜况。去年风雷建中过，斗酒慇勤奈别何。老樵丈人发诗箧，万素将军赠剑歌。别来欲度云霄里，羽翼空摧溟渤水。鸿雁天边落日低，鹡鸰原上秋风起。冕旒二子近何如，客久都门未得书。马首明朝忽西去，何由见尔唾成珠。
山水图赠南雄黄驿宰
作者：郑瑛
朝代：明

舟移青嶂夕，门掩碧萝春。欲问仙槎客，南来第一津。
次南安同寄从弟新建令希肃
作者：郑瑛
朝代：明

一官琼海独淹留，倚棹看山恣远游。白下秋风怜并桂，淮中暮雪忆同舟。缄书久负翩翩雁，横席长从汎汎鸥。闻道政成有佳趣，惠连诗句近耽休。
渔父
作者：郑瑛
朝代：明
体裁：六言诗

数顷烟波淼淼，十窗风获潇潇。钓罢棹讴归去，明月又转溪桥。
白沙翠竹
作者：郑瑛
朝代：明

沙头万玉碧参差，绝胜三湘烟雨馀。昼拂微飙侵席冷，夜随凉月逗窗虚。编篱稍断樵人迹，开径能通处士居。为问主人游宦久，故林清梦近何如。
秋夜泛舟
作者：郑瑛
朝代：明

苍苍秋月凉，飒飒寒芦短。孤舟人未眠，霜花扑窗满。云中萝幌开，石上苔衣冷。古调人不闻，谁能发深省。石屏秋雨净，野树晚风微。忽忆前溪好，应须踏月归。
秋夜泛舟·其一
作者：郑瑛
朝代：明

苍苍秋月凉，飒飒寒芦短。孤舟人未眠，霜花扑窗满。
秋夜泛舟·其三
作者：郑瑛
朝代：明

石屏秋雨净，野树晚风微。忽忆前溪好，应须踏月归。
秋夜泛舟·其二
作者：郑瑛
朝代：明

云中萝幌开，石上苔衣冷。古调人不闻，谁能发深省。
秣马谣送王御史恒哲
作者：郑瑛
朝代：明

渥洼水咽天房开，酸风嘶入黄金台。赤虬帝子市骏骨，感激白汗啼香埃。双铜刮露竹披耳，三騣连钱窣红尾。碧蹄飒沓碎琼瑶，青毛参差剪秋水。画阑十二春梦凉，银缸夜煮兰苕香。胡雏黄须不敢秣，忽惊神骏生辉光。刘郎倚醉桂华树，洗却芳尘拂金紫。为君折取珊瑚鞭，一日旋风五千里。
答郭大参五龙见寄兼次前韵
作者：郑瑛
朝代：明

不见汾阳宅，犹存太史文。宁知当世士，才与古人伦。席上空鸣剑，林间任折巾。高风如可即，清夜啸歌频。
茅屋书声
作者：郑瑛
朝代：明

若有人兮山之阿，结衡茅兮被女萝。纷青衿兮淑且多，援吾师兮进明谟。羌佔毕兮激清骚，声琅琅兮振鸣珂。东枭卢兮西箫歌，时既迫兮将奈何。思我乐兮心忘劳，舍姬孔兮谁将与讹。
观涛阁为闽县邹县丞作
作者：郑瑛
朝代：明

君家杰阁连云起，遥瞰沧溟拍天水。东吴佳气横九秋，震泽长风破千里。有时飒沓来飞湍，潇潇五月生秋寒。故人早得瀛洲趣，凭高何翅淩霄翰。望中澎湃浩无极，太虚迫合舂朝夕。银蟾席上采镜光，落景檐前挂丹碧。知君对此欢未央，酒酣直欲窥扶桑。及兹作县三山下，便濯烦燠为清凉。未誇枚乘观涛赋，更忆庄生望洋处。愧予亦有淮海心，为尔长歌发襟素。
赤岸乔松
作者：郑瑛
朝代：明

独不见君家万丈之乔松，交柯崛走惊蛟龙。浑沌以来不可数，孰识夏后之植秦人封。盘谷直与元气会，赤岸东西分昼晦。怒豹毛霏雾雨中，神鳌背拆川冈外。吾闻中有何氏居，过者仰见今嗟咨。秋蟾在空风在谷，胡用门前列戟鸣骊驹。上有翡翠盖，下有珊瑚枝。鬼神守护仙人期。安得置我清阴之石上，坐待白鹤归来时。
题丁克恭临清轩
作者：郑瑛
朝代：明

太湖之东水拍天，鲛人结室龙为渊。丁生胡为独嗜此，清兴直欲窥无边。洲头高搆淩虚起，春风淡荡吹香芷。不异幽人水竹居，还同处士柴桑里。有时怀术出吴中，藜杖看山日几重。云外经时多马迹，花间坐处即仙踪。羡君爱山仍爱水，醉来扫向丹青里。戏墨与人不索钱，临流更结湖中意。湖中意，清且长，嗟予此乐亦不忘。归将载得湖上月，为尔鼓枻歌沧浪。
题新喻丞刘源墨菊
作者：郑瑛
朝代：明

东篱吐佳菊，采采含幽馨。芳心竟云托，离披履前楹。讵惟陶令贤，千载同幽襟。感兹时物迁，独见霜中荣。故人安素子，为君写其英。醉墨尚淋漓，宛若寒露侵。岂无春阳华，朝发夕已零。赠此竟何俟，亦以期令音。
题罗司训听潮轩
作者：郑瑛
朝代：明

席罢谈经思独清，更于静里听潮生。半将春水来天籁，尽入羊城作雨声。登阁观涛空有赋，临流洗耳亦虚名。何如醉卧沧洲上，万里琳琅一解酲。
鳌溪渔唱
作者：郑瑛
朝代：明

数顷烟波霭霭，半窗风荻潇潇。欲罢棹讴归去，月明又转溪桥。
寄宋仲珩三首
作者：郑瑽
朝代：明

鸡期桑下飞，青鸟海上游。如何不同调，羽翼有短修。故人昔相见，时时话绸缪。出入念同车，无衣念同裘。一朝参商如，岂不怀百忧？初盟倘不渝，在远情愈周。但愿似畴昔，乌用苦相求。种梧待鸾凤，鸾凤不来宿。梧生日夜长，岁华如飞镞。凉风一夕厉，露叶消初绿。岂乏爨下音，摧残比众木。我愿裁为琴，寄君清商曲。丛桂在庭前，与子昔同植。风霜昨夜紧，晨起视颜色。庭树已凋落，桂枝一何直。亮节自中怀，贞性非外饰。对之思所亲，俯案不能食。一日十二时，万虑在一刻。寄诗非尽言，聊用明相忆。
寄宋仲珩三首·其一
作者：郑瑽
朝代：明

鸡期桑下飞，青鸟海上游。如何不同调，羽翼有短修。故人昔相见，时时话绸缪。出入念同车，无衣念同裘。一朝参商如，岂不怀百忧？初盟倘不渝，在远情愈周。但愿似畴昔，乌用苦相求。
寄宋仲珩三首·其三
作者：郑瑽
朝代：明

丛桂在庭前，与子昔同植。风霜昨夜紧，晨起视颜色。庭树已凋落，桂枝一何直。亮节自中怀，贞性非外饰。对之思所亲，俯案不能食。一日十二时，万虑在一刻。寄诗非尽言，聊用明相忆。
寄宋仲珩三首·其二
作者：郑瑽
朝代：明

种梧待鸾凤，鸾凤不来宿。梧生日夜长，岁华如飞镞。凉风一夕厉，露叶消初绿。岂乏爨下音，摧残比众木。我愿裁为琴，寄君清商曲。
白猫
作者：郑璋
朝代：明
体裁：七言绝句

玉狸海外来千里，月兔天边堕五更。误入名园人不见，梨花香里只闻声。
莺梭
作者：郑璋
朝代：明
体裁：七言律诗

金衣公子度庭柯，嘎嘎交交意若何。花锦乱穿红影碎，柳丝轻织翠纹多。迁乔无意登机杼，出谷留心避网罗。莫向陶家门外过，壁间犹有化龙梭。
惜春
作者：郑瓘
朝代：明
体裁：七言绝句

桃花飞尽李花飞，过眼韶光春已非。怪煞杜鹃情太薄，声声只道不如归。
舟中
作者：郑瓘
朝代：明
体裁：七言律诗

攒南病后惊归晚，连日舟行更逆风。寂寞残年犹是客，萧骚短发忽成翁。晨光峭峭寒侵骨，夜色沈沈雨打篷。屈指于今三十四，可怜踪迹漫西东。
兖州道中有怀南剑诸友
作者：郑用渊
朝代：明

龙峰郁苍翠，剑水涵渊澄。五星聚奎躔，诸贤应运兴。龟山浚其源，定夫阐其精。冰壶独瑩彻，紫阳集大成。远宗洙泗脉，近绍濂洛馨。寥寥四百载，吾道孰准绳。皇风正清穆，酿化起朱程。江右真儒出，镡南豪杰生。堂构既赫奕，正学复玲玲。愧余蹇不类，抠衣及门庭。从兹邹鲁道，驱车向北行。吁嗟二三子，赋质良睿明。毋徒空立雪，返照在惺惺。孔颜寻乐处，用舍总无情。夙夜慎勉旃，勿凿尔性灵。
兖州道中有怀南剑诸友
作者：郑用渊
朝代：明
体裁：古风

龙峰郁苍翠，剑水涵渊澄。五星聚奎躔，诸贤应运兴。龟山浚其源，定夫阐其精。冰壶独莹彻，紫阳集大成。远宗洙泗脉，近绍濂洛馨。寥寥四百载，吾道孰准绳。皇风正清穆，酿化起朱程。江右真儒出，镡南豪杰生。堂构既赫奕，正学复玲玲。愧余蹇不类，抠衣及门庭。从兹邹鲁道，驱车向北行。吁嗟二三子，赋质良睿明。毋徒空立雪，返照在惺惺。孔颜寻乐处，用舍总无情。夙夜慎勉旃，勿凿尔性灵。
怀南园五先生
作者：郑用渊
朝代：明

结社南园意气雄，一时高调羡群公。孤标宛似南山老，文藻浑如稷下风。异代词华传白雪，当年踪迹叹飘蓬。阴何盛美应难继，此日浮邱尚许同。
水帘洞
作者：郑用渊
朝代：明

乘兴入罗浮，言寻水帘洞。喷薄落层岩，无风雷自动。砰磅激石声，响为山林重。飞流千百尺，峰峦连底冻。白日照长虹，烟云成螮蝀。珠玑散轻霞，飘荡青丝羫。高山流水间，谁为调三弄。而我洗尘嚣，翻似华胥梦。
浮邱景朱明馆
作者：郑用渊
朝代：明

淑气初回物候新，浮邱倚杖谩行春。池边返照还留客，洞口轻风远送人。竹下题诗堪遣兴，花间载酒可怡神。传杯不觉斜阳暮，白首襟期老更真。
浮邱社怀赵太史
作者：郑用渊
朝代：明

銮坡视草玉堂仙，为访浮邱下粤天。丹井潮通沧海月，紫烟楼瞰碧池莲。晴花恍映宫袍色，雅社犹传白雪篇。遥想游踪频眺望，台星今在五云边。
登朝汉台
作者：郑用渊
朝代：明

粤台朝汉接青霄，北望长安万里遥。山控石门通海国，水环珠浦涌江潮。风传鼓角烟氛净，云捲旌旗瘴雾消。一统车书今日盛，击壤何幸祝神尧。
虞美人草
作者：郑用渊
朝代：明

忆昔鸿门碎玉杯，八千兵尽楚人哀。可怜一代倾城色，别却重瞳盖世才。祇有英魂依弱草，漫将香骨掩蒿莱。花时犹似丹砂艳，长向东风几度开。
越王台
作者：郑用渊
朝代：明

越秀山前百尺台，尉佗从此辟蒿莱。开疆却藉任嚣力，归汉还凭陆贾才。雁翅城连青嶂合，虎头门涌碧波回。荒基此日惟秋草，不见当年凤辇来。
飞来寺
作者：郑用渊
朝代：明

中宿城深集暮鸦，二禺联秀翠槎牙。两山直出连天近，一水中流到海赊。树杪间云栖老鹤，洞门清昼有桃花。飞来古刹何年代，独倚松根对日斜。
九日象山
作者：郑相
朝代：明

象山九日招携地，万里秋光纵目馀。隔寺烟深人语静，背岩寒近菊花初。怀贤宇宙情偏迥，忧国江湖鬓未疏。莫笑平生閒自放，荜门犹喜读残书。
别黄一元
作者：郑相
朝代：明

驿路柳新发，春风人远行。别怀拈未出，山阁语流莺。
感怀
作者：郑相
朝代：明

西北是吾庐，浮云乍舒卷。不见倚门人，空见缀衣线。
萱草
作者：郑相
朝代：明

触目伤神倍怆然，此花曾向北堂妍。于今零落无寻处，那得忘忧似昔年。
七月望宿府学口占一绝呈梁先生伯益是夜月既蚀濠梁卫随班行礼
作者：郑真
朝代：明

庭阶数问夜如何，谁继卢仝月蚀歌。尚喜吾侪风致别，当筵呼酒问嫦娥。
七月望日黄仲瑱先生计偕录跋语且以近体诗见示因用韵别作一诗以谢·其一
作者：郑真
朝代：明
体裁：七言律诗

呖呖书声度碧疏，秋风座席草堂居。事关名教非无补，乐在吾心祇自如。投老肯为三语掾，迕时宁草万言书。却怜故里遄归日，风水松江食有鱼。
七月望日黄仲瑱先生计偕录跋语且以近体诗见示因用韵别作一诗以谢·其二
作者：郑真
朝代：明
体裁：七言律诗

潇洒溪居映绛纱，夜窗清影落灯花。醉听南海秋风鹤，梦逐东园夜雨蛙。蜜碗凝香凉食蔗，冰盘剖玉渴思瓜。年来定有天恩召，讲罢红帷坐赐茶。
三月四日会饮于方德贞氏以上巳寒食清明比合于两日间要予赋诗成二十韵
作者：郑真
朝代：明

春深节序适逢三，松竹南窗客聚簪。香冽上樽倾凿落，珍分列鼎饫肥甘。岩花不为人情别，海味应当旅思堪。誓与阮生同一醉，肯如王衍祇清谈。交亲半世猜嫌绝，土俗千年委曲谙。道在底须愁俶扰，心清自可律顽贪。路深凤浦停烟火，海阔蛟门息瘴岚。声动秋千喧院落，影摇舴艋漾溪潭。笙歌历历哇淫杂，罗绮纷纷富贵酣。公子多应联晓骑，佳人儗为祝春蚕。青精饭熟家人送，银烛光分内宠覃。祭祀谁能通孝享，祓除聊复慰忧惔。轩裳分与浮荣弃，泉石由来懒性耽。虚壁虫飞怜尺蠖，画梁燕语听呢喃。越中曲水流清浅，绵上诸山耸翠嵌。逸少立言名不朽，子胥守义死何惭。氛尘浩荡纷争急，戈戟精明祸乱戡。未有长材空冀北，敢辞微命困周南。屋檐柳色宫袍映，几席芸香汗简探。兴聚笔端诗欲就，帘前飞絮落毵毵。
三月廿八日陪府官诣东岳庙行香献寿律诗二首
作者：郑真
朝代：明

华构翚飞万迭山，黼帷祇在殿中间。风声飒飒传神语，烛影煌煌近帝颜。远岫树低云补缺，清溪石碍水流湾。残碑认得先朝刻，愿道当年二圣还。神斿双引拂空冥，鸾鹤蹁跹下翠屏。献寿自须通秘祝，讴歌还许出优伶。花攒绮席杯倾碧，火爇珍庖俎割腥。麾导前驱催上马，山风吹雨洒清泠。
三月廿八日陪府官诣东岳庙行香献寿律诗二首·其一
作者：郑真
朝代：明

华构翚飞万迭山，黼帷祇在殿中间。风声飒飒传神语，烛影煌煌近帝颜。远岫树低云补缺，清溪石碍水流湾。残碑认得先朝刻，愿道当年二圣还。
三月廿八日陪府官诣东岳庙行香献寿律诗二首·其二
作者：郑真
朝代：明

神斿双引拂空冥，鸾鹤蹁跹下翠屏。献寿自须通秘祝，讴歌还许出优伶。花攒绮席杯倾碧，火爇珍庖俎割腥。麾导前驱催上马，山风吹雨洒清泠。
三月廿四日会饮于姚先生宗文家时在座者以斋黄先生文竹夏先生野亭沈先生仲良陈先生列坐以齿行酒侑食仰独山之高俯长淮之深燕笑一日之间有足乐者黄先生起论山川形胜因及曾杨之学赋诗一挥而就老成特达其何可及耶因次韵于后纪胜集云
作者：郑真
朝代：明

名家见说十年前，冠盖欣同锦绣筵。帝里九重瞻汉阙，客乡千里乐尧天。香浮磁瓮春倾醴，火热山庖晓斫鲜。醉后谁传砂法秘，振衣欲去且留连。
上清何伯度为儿子画林塘读书处
作者：郑真
朝代：明

林塘浮动水云虚，芸草春香满架书。愿汝休为原伯鲁，祇将力学大先庐。
上金太守府尊一首
作者：郑真
朝代：明

携家共睹郡公来，五马趋迎一笑开。不羡笙簧喧北里，却欣歌诵补南陔。九重恩儗丝纶诰，百岁香倾琥珀杯。信笔要书耆硕传，老生不敢让非才。
中秋写怀
作者：郑真
朝代：明

客中多病更多愁，孤负山城一半秋。独处嫦娥空想像，老来词客谩风流。君山曾奏千年笛，牛渚谁乘万里舟。想见家人心独苦，金波应与泪同流。
为吴孟舟赠医士盛元礼
作者：郑真
朝代：明

堂前慈母正呻吟，三圣谁传太古心。袖有神针投寸铁，囊余宝药售千金。杏山香蔼红云烂，橘井寒生碧水深。盛德在人须补报，欲求丹诀问云林。
九月二十七日早祀山川坛风云雷雨师坛随班行礼因过水濂洞而回
作者：郑真
朝代：明

衣冠济济肃周旋，坛壝天开祀报虔。想见神明来惚恍，从知肸蚃格幽玄。樽罍波湛香浮盎，几俎星陈胙割膻。忝后陪班同福佑，乘风归觅洞中仙。
九月廿日夜梦韩生唯传动静如常时而面黄惨臃肿予意传其死者之妄不以为梦也觉后成诗一首时残月印衾鸡声喔喔谯楼已四鼓矣为之凄绝
作者：郑真
朝代：明

曾将幽意寄冥冥，梦里相逢泪欲倾。地下不知成久别，人间空复话生平。才名每惜邢居实，贫病多惭马长卿。老我归来丘壑底，余哀儗作楚歌声。
书奥
作者：郑真
朝代：明

奎星高照屋西隅，插架纵横万卷书。彩笔梦花孤榻静，青藜炊火半窗虚。天潢尚谱先朝系，官诰犹存世泽余。已有声名登阙下，苦心何必注虫鱼。
予在临淮手植杏一株越五年而作花赋诗寄郡庠诸先生
作者：郑真
朝代：明

当年手植近窗纱，正待春风早看花。绛雪生寒迎晓日，香绡透暖绚晴霞。敢云相国裴公宅，不比仙人董奉家。寄语琼林新进士，朝来载酒好将车。
二月望日潘太守劝农赋绝句用韵
作者：郑真
朝代：明

拍拍清樽绿蚁酣，珍分列鼎饫肥甘。太平共此春风乐，笑指天香满翠篮。
五月初一日太守试阖府县诸生命予为主试初六日揭晓太守有诗次韵
作者：郑真
朝代：明

艺战中场甲榜开，南州多士慰招来。升平正遇君臣会，俊造须期将相材。词学尽夸綦北海，经题频问吕东莱。明公藻鉴归公论，耿耿中天玉镜台。
人有为石梁谣者录成
作者：郑真
朝代：明

乔木重重惠子窑，濠梁水带九洪桥。淮西自古夸形胜，表里山河拱圣朝。缚竹编芦窗户开，晴光晓透土床来。满城要待秋花插，汲水绕篱浇菊栽。土堑为家似燕巢，秋来风雨怕潇潇。马通拾得团成饼，晒向墙头待暮烧。种得桃花与李花，红红白白几人家。卖钱却待花成实，沽酒墙头不用赊。帝乡今得免征科，汉祖当年未足多。父老扶藜频望幸，教儿唱得大风歌。土坑边头半镬汤，晓寒睡起怯衣裳。女郎烧火添牛粪，笑指灰中饼饵香。东屯西屯云昼阴，上关下关淮水深。淮水好从天上去，美人不见愁人心。向来翻忆战争时，江海茫茫远别离。白发重逢太平日，春台化日乐熙熙。义勇祠前酒似池，鼓笳吹动赫人威。满身插得真刀剑，要与皇家作健儿。婚娶家家礼俗谙，东邻少妇嫁童男。园篱缚架开筵宴，借得船头一片帆。斤斧山中日日操，求生莫问此生劳。草柴卖得钱三百，不怕城头米价高。养得儿男学务农，布衣褴褛发蓬松。兔园亦有村夫子，夜雨残灯教过冬。淮水生鱼不论钱，弈坛醉倒唤棋仙。百年尽可为生业，仰戴皇家日月天。少妇新缝八塔鞋，可怜两足带尘埃。盆中有水不须濯，却待人间好日来。别来三月不见郎，夜灯明灭泪成行。妾身许得单衣愿，不怕穷冬有雪霜。
人有为石梁谣者录成·其一
作者：郑真
朝代：明

乔木重重惠子窑，濠梁水带九洪桥。淮西自古夸形胜，表里山河拱圣朝。
人有为石梁谣者录成·其七
作者：郑真
朝代：明

东屯西屯云昼阴，上关下关淮水深。淮水好从天上去，美人不见愁人心。
人有为石梁谣者录成·其三
作者：郑真
朝代：明

土堑为家似燕巢，秋来风雨怕潇潇。马通拾得团成饼，晒向墙头待暮烧。
人有为石梁谣者录成·其九
作者：郑真
朝代：明

义勇祠前酒似池，鼓笳吹动赫人威。满身插得真刀剑，要与皇家作健儿。
人有为石梁谣者录成·其二
作者：郑真
朝代：明

缚竹编芦窗户开，晴光晓透土床来。满城要待秋花插，汲水绕篱浇菊栽。
人有为石梁谣者录成·其五
作者：郑真
朝代：明

帝乡今得免征科，汉祖当年未足多。父老扶藜频望幸，教儿唱得大风歌。
人有为石梁谣者录成·其八
作者：郑真
朝代：明

向来翻忆战争时，江海茫茫远别离。白发重逢太平日，春台化日乐熙熙。
人有为石梁谣者录成·其六
作者：郑真
朝代：明

土坑边头半镬汤，晓寒睡起怯衣裳。女郎烧火添牛粪，笑指灰中饼饵香。
人有为石梁谣者录成·其十
作者：郑真
朝代：明

婚娶家家礼俗谙，东邻少妇嫁童男。园篱缚架开筵宴，借得船头一片帆。
人有为石梁谣者录成·其十一
作者：郑真
朝代：明

斤斧山中日日操，求生莫问此生劳。草柴卖得钱三百，不怕城头米价高。
人有为石梁谣者录成·其十三
作者：郑真
朝代：明

淮水生鱼不论钱，弈坛醉倒唤棋仙。百年尽可为生业，仰戴皇家日月天。
人有为石梁谣者录成·其十二
作者：郑真
朝代：明

养得儿男学务农，布衣褴褛发蓬松。兔园亦有村夫子，夜雨残灯教过冬。
人有为石梁谣者录成·其十五
作者：郑真
朝代：明

别来三月不见郎，夜灯明灭泪成行。妾身许得单衣愿，不怕穷冬有雪霜。
人有为石梁谣者录成·其十四
作者：郑真
朝代：明

少妇新缝八塔鞋，可怜两足带尘埃。盆中有水不须濯，却待人间好日来。
人有为石梁谣者录成·其四
作者：郑真
朝代：明

种得桃花与李花，红红白白几人家。卖钱却待花成实，沽酒墙头不用赊。
便面
作者：郑真
朝代：明

缥缈云山薄暮，微茫野水清秋。为问读书千卷，何如把钓扁舟。
借韵二首奉呈贾通判令尊翁先生
作者：郑真
朝代：明

岱岳青齐碧海涯，伏生故里有谁家。秋风不用倾桑落，晓露须烦看菊花。剩有声名传历下，共称词赋比长沙。客乡喜遇忘年契，相约云端望翠华。年逾七十鬓成霜，甲子从容化日长。堂上政须夸福寿，人间不必论闲忙。霜天稻熟鱼烹鲤，雨夜橙香蟹擘黄。衣彩已闻成乐养，风云有路看飞翔。
借韵二首奉呈贾通判令尊翁先生·其一
作者：郑真
朝代：明

岱岳青齐碧海涯，伏生故里有谁家。秋风不用倾桑落，晓露须烦看菊花。剩有声名传历下，共称词赋比长沙。客乡喜遇忘年契，相约云端望翠华。
借韵二首奉呈贾通判令尊翁先生·其二
作者：郑真
朝代：明

年逾七十鬓成霜，甲子从容化日长。堂上政须夸福寿，人间不必论闲忙。霜天稻熟鱼烹鲤，雨夜橙香蟹擘黄。衣彩已闻成乐养，风云有路看飞翔。
偕方同知游二郎庙
作者：郑真
朝代：明

碧山深处蔼琳宫，牲俎春秋祀报同。鸟雀林深云淰淰，龙蛇壁暗雾蒙蒙。香飘合殿精灵聚，风语中帷肸蚃通。见说邦侯催入觐，周诗福禄侈歌工。
儗题瀛洲夜宴图
作者：郑真
朝代：明

济济衣冠十八人，同僚气谊霭相亲。莲花漏转铜壶夕，竹叶香浮宝瓮春。蜡炬摇红风力浅，翠帷生白月华新。燕娱未许成沈醉，有约明朝觐紫宸。
元宵中都太守放灯作律诗五首
作者：郑真
朝代：明

云霄楼观耸神京，蔼蔼笙歌出凤城。谯漏声传终百刻，将垣禁弛散千兵。彩屏有象金城画，火树开花玉缀缨。甲第公卿联戚里，当筵不数五侯鲭。万境无尘月满天，缤纷物象斗娇妍。画楼映水金莲吐，宝塔擎霄火齐悬。风外花骢来騕袅，云端彩凤下翩跹。太平盛观今重见，城郭人家夜似年。北极中天正斗杓，风流人物共今宵。当楼绮彩丹心结，隔幔琉璃翠影摇。龙驾共瞻宸阙近，鳌山慢忆海天遥。凭谁记得云中曲，来向人间叶凤韶。谯楼门外鼓频挝，谁驻春风小小车。暗绿笼纱腾马骑，深红剪彩戏鱼虾。珠玑妆巧繁奢纵，脂粉团香笑语哗。自愧天涯千里客，海瀛何处问吾家。烛花暗结竹窗低，星月光寒思欲迷。深念老兄居海峤，更怜舍弟客青齐。云天杳杳王乔鹤，草屋栖栖祖逖鸡。想见孱然小儿女，凄凉慈母共中闺。
元宵中都太守放灯作律诗五首·其一
作者：郑真
朝代：明

云霄楼观耸神京，蔼蔼笙歌出凤城。谯漏声传终百刻，将垣禁弛散千兵。彩屏有象金城画，火树开花玉缀缨。甲第公卿联戚里，当筵不数五侯鲭。
元宵中都太守放灯作律诗五首·其三
作者：郑真
朝代：明

北极中天正斗杓，风流人物共今宵。当楼绮彩丹心结，隔幔琉璃翠影摇。龙驾共瞻宸阙近，鳌山慢忆海天遥。凭谁记得云中曲，来向人间叶凤韶。
元宵中都太守放灯作律诗五首·其二
作者：郑真
朝代：明

万境无尘月满天，缤纷物象斗娇妍。画楼映水金莲吐，宝塔擎霄火齐悬。风外花骢来騕袅，云端彩凤下翩跹。太平盛观今重见，城郭人家夜似年。
元宵中都太守放灯作律诗五首·其五
作者：郑真
朝代：明

烛花暗结竹窗低，星月光寒思欲迷。深念老兄居海峤，更怜舍弟客青齐。云天杳杳王乔鹤，草屋栖栖祖逖鸡。想见孱然小儿女，凄凉慈母共中闺。
元宵中都太守放灯作律诗五首·其四
作者：郑真
朝代：明

谯楼门外鼓频挝，谁驻春风小小车。暗绿笼纱腾马骑，深红剪彩戏鱼虾。珠玑妆巧繁奢纵，脂粉团香笑语哗。自愧天涯千里客，海瀛何处问吾家。
元宵江上观灯
作者：郑真
朝代：明

牙樯锦缆簇华灯，上下乾坤破杳冥。飞影倒穿千尺水，流光远散一天星。警传炮石边军肃，曲奏笙歌海若听。相国有恩民共乐，好将盛事写丹青。
八月中秋日宿郑文中家是夜月食随班行礼次日玩月慨然有怀作古诗一首
作者：郑真
朝代：明

团团一轮月，飞上黄金阙。空斋兀坐悄无言，出门一笑天地白。银河耿耿蟾宫秋，金波穆穆凝不流。安得清风生两腋，奋身直上青云游。我家本在东海住，三岛神仙隔烟雾。年年八月看月明，广寒指点无多路。去年作客向钱塘，翰墨鼓勇登文场。嫦娥折赠一枝桂，霏霏满袖携天香。郡府工歌听苹鹿，春日计偕登上国。翩然捧檄濠梁来，苜蓿盘空照晴旭。凄凉逆旅逢今宵，何用沽酒倾金瓢。故乡远隔二千里，眼空碧落心飘飘。闺中夜凉珠露滴，两儿同向楼头立。云鬟玉臂思依依，舐犊恩慈怪违膝。人生离合非偶然，纷纷万事俱由天。古云千里同婵娟，莫道月圆人未圆。
八月二十七日早钟梦后在新城闻王府召命说
作者：郑真
朝代：明

华发相将五十年，飘飘剑佩向淮天。床头一卷春秋学，梦里犹闻殿下宣。梦里犹闻殿下宣，春明曾到禁廷前。锦床绣褥亲王座，听说遗经二百年。梦里犹闻殿下宣，内庭曾记秩初筵。香粳软饭传恩赐，饱德讴歌既醉篇。梦里犹闻殿下宣，晓云咫尺晋阳天。山河表里藩维壮，乐只邦家忆万年。梦里犹闻殿下宣，庄生蝴蝶正翩翩。词臣识得君王意，有作应须进一篇。
八月二十七日早钟梦后在新城闻王府召命说·其一
作者：郑真
朝代：明

华发相将五十年，飘飘剑佩向淮天。床头一卷春秋学，梦里犹闻殿下宣。
八月二十七日早钟梦后在新城闻王府召命说·其三
作者：郑真
朝代：明

梦里犹闻殿下宣，内庭曾记秩初筵。香粳软饭传恩赐，饱德讴歌既醉篇。
八月二十七日早钟梦后在新城闻王府召命说·其二
作者：郑真
朝代：明

梦里犹闻殿下宣，春明曾到禁廷前。锦床绣褥亲王座，听说遗经二百年。
八月二十七日早钟梦后在新城闻王府召命说·其五
作者：郑真
朝代：明

梦里犹闻殿下宣，庄生蝴蝶正翩翩。词臣识得君王意，有作应须进一篇。
八月二十七日早钟梦后在新城闻王府召命说·其四
作者：郑真
朝代：明

梦里犹闻殿下宣，晓云咫尺晋阳天。山河表里藩维壮，乐只邦家忆万年。
公无渡河
作者：郑真
朝代：明
体裁：古风

公无渡河，公竟渡河，吁嗟奈公何。长风掀天涛浪急，蛟龙垂涎待人食，公乎渡河甘坠溺。恸哭河水湄，公乎不返将安之。忆妾嫁公时，窀穸矢同归。如何中道乖，百年负深期。河流汤汤猝未乾，妾欲见公良巳难，呜呼命兮公所安。公所安，吾谁冤，愁来只取箜篌弹。商声凄切泪横臆，化身欲填精卫石。河伯深宫閟勿闻，公乎渡河嗟莫及。中心惨惨思愔愔，请公来听箜篌音。相从愿向重渊深，公乎公乎知妾心。
兰
作者：郑真
朝代：明

湘山湘水思冥冥，欲访三闾问独醒。岩谷春芳风日透，翩翩杂佩散余馨。
再咏看芙蓉答沈文举
作者：郑真
朝代：明

淮海秋高宸阙下，客袖飘萧怯凉雨。翩然步向庭阶看，一笑芙蓉红半吐。朅来濠梁今五年，繁华每惜青春前。庄周台东芳草绿，绕床化蝶成孤眠。先生近入黉宫住，佩玉花还喜相遇。秋色于人亦有情，把酒何辞斜日暮。斯文万代肺腑亲，食前岂必罗八珍。集裳骚客楚天远，悠悠江水空愁人。锦城慨想当年事，富贵宁为身后计。笑谈历历襟怀开，会聚风流那复易。凤城北风天早寒，物华恋恋良已难。拒霜须令慰晚节，肯容霜后愁枯干。
再用太守金公雪中韵
作者：郑真
朝代：明

天葩洒洒遍山城，卷起重帘眼倍明。晃荡乾坤春有象，飘萧松竹夜来声。何烦走檄催滕六，胡不当筵唤曲生。上客梁园谁奏赋，好仙争得与同倾。
再用韵
作者：郑真
朝代：明

枌榆蔼蔼荫重扉，醉倚阑干驻落晖。捣月须求双玉杵，剪云欲制五铢衣。蓬莱有路须同到，灵鹫多年未得归。想见家山新孝享，慈乌常绕树头飞。
再用韵三首
作者：郑真
朝代：明

苍发萧萧五十年，文章金石慕燕然。壮游自儗探蟾窟，清梦谁知到木天。感兴夜闻江上笛，附书晓问海东船。广平才子夸能赋，诗酒从容共客边。作客从今儗十年，瀛洲东望自悠然。金堂玉室真仙窟，赤水丹山有洞天。云谷曾游灵运屐，雪溪还访子猷船。多情为想归田乐，又见君来自日边。客乡千里数流年，风雨淮山思渺然。水绕奕坛送碧海，云开仙洞见青天。笙歌谩忆秋风宴，书画欣逢夜月船。公府昼长官讼少，轻车须约到芹边。
再用韵三首·其一
作者：郑真
朝代：明

苍发萧萧五十年，文章金石慕燕然。壮游自儗探蟾窟，清梦谁知到木天。感兴夜闻江上笛，附书晓问海东船。广平才子夸能赋，诗酒从容共客边。
再用韵三首·其三
作者：郑真
朝代：明

客乡千里数流年，风雨淮山思渺然。水绕奕坛送碧海，云开仙洞见青天。笙歌谩忆秋风宴，书画欣逢夜月船。公府昼长官讼少，轻车须约到芹边。
再用韵三首·其二
作者：郑真
朝代：明

作客从今儗十年，瀛洲东望自悠然。金堂玉室真仙窟，赤水丹山有洞天。云谷曾游灵运屐，雪溪还访子猷船。多情为想归田乐，又见君来自日边。
再用韵三首贻文举训导
作者：郑真
朝代：明

盛世文明教俊才，襟期冰雪谢氛埃。半窗白月芸编启，一榻松风竹洞开。跋烛疑酬前席问，抱琴且为广文来。芹边亦有追随乐，笑杀歌楼拥肉台。翩翩云锦属多才，洒洒清飙洗俗埃。旧典好抽金椟秘，玄关政待玉匙开。须知佳士经题品，莫道诸生劝寿来。矫首京华天咫尺，梯空看上凤凰台。皋比掌教本非才，苜蓿盘空几席埃。帝阙仰瞻三殿出，仙山遥望五云开。多烦上客公车过，共迓先生聘币来。藻頖生香冠佩集，锦篇新儗柏梁台。
再用韵三首贻文举训导·其一
作者：郑真
朝代：明

盛世文明教俊才，襟期冰雪谢氛埃。半窗白月芸编启，一榻松风竹洞开。跋烛疑酬前席问，抱琴且为广文来。芹边亦有追随乐，笑杀歌楼拥肉台。
再用韵三首贻文举训导·其三
作者：郑真
朝代：明

皋比掌教本非才，苜蓿盘空几席埃。帝阙仰瞻三殿出，仙山遥望五云开。多烦上客公车过，共迓先生聘币来。藻頖生香冠佩集，锦篇新儗柏梁台。
再用韵三首贻文举训导·其二
作者：郑真
朝代：明

翩翩云锦属多才，洒洒清飙洗俗埃。旧典好抽金椟秘，玄关政待玉匙开。须知佳士经题品，莫道诸生劝寿来。矫首京华天咫尺，梯空看上凤凰台。
再用韵五首
作者：郑真
朝代：明

山河萧飒正秋深，想象谁将粉墨临。形胜万年夸自古，风流三杰数斯今。甘泉欲奏扬雄赋，梁甫新成葛亮吟。客底不禁形影只，剪灯愁坐月庭阴。雅志由来丘壑间，逢人谈笑强形颜。江山路远愁千里，河汉云深怅九关。汉署冯唐宁老去，羌村杜甫定生还。故园消息西风暮，望断瀛洲海上山。落日沧茫海气浮，多情祇欲赋登楼。陶潜久有归田兴，吴札宁忘上国游。玉室金堂夸福地，丹山赤水记明州。同乡漫忆同年友，冠佩锵锵侍主旒。晴山空翠削芙蓉，迤逦长淮百万重。周礼职方烦载牍，汉家汤沐趣行封。文明广被闻弦诵，礼化旁流咏穆雍。亦有沧江千里客，夜看剑气拂苍龙。编年二百鲁春秋，舒卷宁忘楚客愁。圣意可能参笔削，师承聊复记源流。草窗短褐风声透，土屋孤灯雨气浮。富贵自行天所付，珥簪敢望立螭头。
再用韵五首·其一
作者：郑真
朝代：明

山河萧飒正秋深，想象谁将粉墨临。形胜万年夸自古，风流三杰数斯今。甘泉欲奏扬雄赋，梁甫新成葛亮吟。客底不禁形影只，剪灯愁坐月庭阴。
再用韵五首·其三
作者：郑真
朝代：明

落日沧茫海气浮，多情祇欲赋登楼。陶潜久有归田兴，吴札宁忘上国游。玉室金堂夸福地，丹山赤水记明州。同乡漫忆同年友，冠佩锵锵侍主旒。
再用韵五首·其二
作者：郑真
朝代：明

雅志由来丘壑间，逢人谈笑强形颜。江山路远愁千里，河汉云深怅九关。汉署冯唐宁老去，羌村杜甫定生还。故园消息西风暮，望断瀛洲海上山。
再用韵五首·其五
作者：郑真
朝代：明

编年二百鲁春秋，舒卷宁忘楚客愁。圣意可能参笔削，师承聊复记源流。草窗短褐风声透，土屋孤灯雨气浮。富贵自行天所付，珥簪敢望立螭头。
再用韵五首·其四
作者：郑真
朝代：明

晴山空翠削芙蓉，迤逦长淮百万重。周礼职方烦载牍，汉家汤沐趣行封。文明广被闻弦诵，礼化旁流咏穆雍。亦有沧江千里客，夜看剑气拂苍龙。
再用韵简沈文举
作者：郑真
朝代：明

夜窗曾忆共论文，翰苑声华独许君。万里光摇瀛海月，半床气湿楚山云。琼醅战蚁清杯泛，玉馔行庖翠釜分。桥梓一门华晚节，旌招当复似陈群。早向吴淞数俊英，移家住近凤阳城。蜀中自古称扬子，洛下从今重贾生。共说相门频吐哺，终烦御手为调羹。九重步武星辰近，好听春风玉佩声。
再用韵简沈文举·其一
作者：郑真
朝代：明

夜窗曾忆共论文，翰苑声华独许君。万里光摇瀛海月，半床气湿楚山云。琼醅战蚁清杯泛，玉馔行庖翠釜分。桥梓一门华晚节，旌招当复似陈群。
再用韵简沈文举·其二
作者：郑真
朝代：明

早向吴淞数俊英，移家住近凤阳城。蜀中自古称扬子，洛下从今重贾生。共说相门频吐哺，终烦御手为调羹。九重步武星辰近，好听春风玉佩声。
分题得芍坡送李太守
作者：郑真
朝代：明

疏凿咸夸惠济功，使君来守表清风。千渠声合雷车迅，万顷光开月鉴空。暮雨冥冥腾赤鲤，秋云渺渺落玄鸿。吾民要觅铭勋处，坡上新亭有庆丰。
十一月二十九日夜写怀三首
作者：郑真
朝代：明

离离星斗满璇霄，席上频闻犬吠骄。谩道酒杯须一醉，胸中磊磈不能浇。志骄气满可怜人，乡里痴儿未足嗔。钟鼓归来成一笑，老梅檐角正含春。悠悠岁月去如梭，富贵人生奈汝何。过眼已应天夺魄，樽前且赋考盘阿。
十一月二十九日夜写怀三首·其一
作者：郑真
朝代：明

离离星斗满璇霄，席上频闻犬吠骄。谩道酒杯须一醉，胸中磊磈不能浇。
十一月二十九日夜写怀三首·其三
作者：郑真
朝代：明

悠悠岁月去如梭，富贵人生奈汝何。过眼已应天夺魄，樽前且赋考盘阿。
十一月二十九日夜写怀三首·其二
作者：郑真
朝代：明

志骄气满可怜人，乡里痴儿未足嗔。钟鼓归来成一笑，老梅檐角正含春。
十一月初九日早出南门
作者：郑真
朝代：明

狐皮为帽裹头颅，造化春融病骨疏。濠上独行霜雪晓，旁人认得老髯苏。
十二月初四日夜三更梦睡觉蛀齿脱落口占一绝今年五十七岁数其齿蛀时则二十有八年矣
作者：郑真
朝代：明

当年两齿蛀成空，嗜啮翻嫌馔席丰。谈笑尚怜唇舌在，可应开口不关风。
史行可宪副眷兄过临淮以诗见贻次韵识别
作者：郑真
朝代：明

天开圣运粲人文，五色词葩吐异芬。锦里光重丞相府，青山气蔼大卿坟。浙江科第登高甲，涿鹿名声迥出群。冠豸又看持宪节，封章应彻黈旒闻。
同通判李德高相公雪中
作者：郑真
朝代：明

洒洒春风玉树枝，何人吟得灞桥诗。画堂卷起珠帘看，三白人间正及时。琼葩玉蕊点疏枝，吟得刘叉五字诗。谩道阶前深似尺，程门独立有杨时。冰帘高卷看琼枝，谁寄回文锦上诗。寝笑从容人未起，客中何似在家时。轻花洒洒凤凰枝，锦绣联篇百韵诗。羔酒千金歌吹乐，山城正属太平时。折得梅花第一枝，雪儿唱得雪中诗。扁舟夜半人归去，正是王猷访戴时。缟袖娉婷舞柘枝，天花飞落锦笺诗。山川晃荡真如画，要觅当年李伯时。隔屋女娘歌竹枝，凄凄秖似少年诗。浅斟低唱微微醉，如在绡金帐里时。阿蛮折得素琼枝，舞向华筵索赠诗。散乱天花声扑簌，向来忆在碧窗时。万树嵯峨重压枝，可怜冻吻不成诗。天光大窖炉无火，正是苏卿握节时。击碎珊瑚五色枝，锦笺写就谪仙诗。公庭早起人初集，正似陶公布屑时。
同通判李德高相公雪中·其一
作者：郑真
朝代：明

洒洒春风玉树枝，何人吟得灞桥诗。画堂卷起珠帘看，三白人间正及时。
同通判李德高相公雪中·其七
作者：郑真
朝代：明

隔屋女娘歌竹枝，凄凄秖似少年诗。浅斟低唱微微醉，如在绡金帐里时。
同通判李德高相公雪中·其三
作者：郑真
朝代：明

冰帘高卷看琼枝，谁寄回文锦上诗。寝笑从容人未起，客中何似在家时。
同通判李德高相公雪中·其九
作者：郑真
朝代：明

万树嵯峨重压枝，可怜冻吻不成诗。天光大窖炉无火，正是苏卿握节时。
同通判李德高相公雪中·其二
作者：郑真
朝代：明

琼葩玉蕊点疏枝，吟得刘叉五字诗。谩道阶前深似尺，程门独立有杨时。
同通判李德高相公雪中·其五
作者：郑真
朝代：明

折得梅花第一枝，雪儿唱得雪中诗。扁舟夜半人归去，正是王猷访戴时。
同通判李德高相公雪中·其八
作者：郑真
朝代：明

阿蛮折得素琼枝，舞向华筵索赠诗。散乱天花声扑簌，向来忆在碧窗时。
同通判李德高相公雪中·其六
作者：郑真
朝代：明

缟袖娉婷舞柘枝，天花飞落锦笺诗。山川晃荡真如画，要觅当年李伯时。
同通判李德高相公雪中·其十
作者：郑真
朝代：明

击碎珊瑚五色枝，锦笺写就谪仙诗。公庭早起人初集，正似陶公布屑时。
同通判李德高相公雪中·其四
作者：郑真
朝代：明

轻花洒洒凤凰枝，锦绣联篇百韵诗。羔酒千金歌吹乐，山城正属太平时。
同郡乌先生继善蒙恩还里过濠上待舟留二旬余予以契家周旋无虚日将行着序为赠先生复留诗以别遂用韵以致惓惓并附先生留别诗于后
作者：郑真
朝代：明

十载长愁信息稀，异乡相见复相违。自惭堕地非千里，谁似冲天任一飞。解带石边苍树合，升仙桥上好风微。箧中空有南征稿，不为从容较是非。
听竹轩
作者：郑真
朝代：明

苍雪纷飞白昼阴，乾坤清气觉萧森。秋风环佩湘江杳，夜月笙箫嶰谷深。欹枕不成蝴蝶梦，挥毫长叶凤凰吟。老来亦欲依泉石，与子同观太古心。
和乌先生见寄韵
作者：郑真
朝代：明

贞心澄默与天通，虚白凉生一榻中。共喜西河尊子夏，尽教蜀郡慕扬雄。浮尘要刮金篦膜，皎月长吟玉树风。江水西流千里隔，祇将幽意托冥鸿。东南地重四明山，人在金堂玉室间。彭泽陶潜终勿仕，鉴湖贺老竟辞还。学仙志欲求三岛，报国心犹恋九关。想见水仙湾上路，碧云步步逐瑶环。
和乌先生见寄韵·其一
作者：郑真
朝代：明

贞心澄默与天通，虚白凉生一榻中。共喜西河尊子夏，尽教蜀郡慕扬雄。浮尘要刮金篦膜，皎月长吟玉树风。江水西流千里隔，祇将幽意托冥鸿。
和乌先生见寄韵·其二
作者：郑真
朝代：明

东南地重四明山，人在金堂玉室间。彭泽陶潜终勿仕，鉴湖贺老竟辞还。学仙志欲求三岛，报国心犹恋九关。想见水仙湾上路，碧云步步逐瑶环。
和刘太守纪怀
作者：郑真
朝代：明

龙杓光照上元初，燕处从容视篆余。五马春风晴簇仗，九重晓色瑞充闾。藜灯高照青云步，鸿宝犹传素箧书。自笑孟尝门下客，弹歌宁叹食无鱼。
和同知钱相公登高韵
作者：郑真
朝代：明

南屏步入翠云高，香拆泥封醉碧醪。仙洞声迟苍玉佩，宾筵光动紫罗袍。幸逢王化歌麟趾，正及朝家聚凤毛。何似广文官独冷，山斋松竹听萧骚。琅峰晴睨九秋高，双榼香携玉色醪。歌韵有情须着笔，笑谈无事幸同袍。山深草木成鳞鬣，海阔云霞落羽毛。采得菊花黄满地，西风归骑晚飘萧。
和同知钱相公登高韵·其一
作者：郑真
朝代：明

南屏步入翠云高，香拆泥封醉碧醪。仙洞声迟苍玉佩，宾筵光动紫罗袍。幸逢王化歌麟趾，正及朝家聚凤毛。何似广文官独冷，山斋松竹听萧骚。
和同知钱相公登高韵·其二
作者：郑真
朝代：明

琅峰晴睨九秋高，双榼香携玉色醪。歌韵有情须着笔，笑谈无事幸同袍。山深草木成鳞鬣，海阔云霞落羽毛。采得菊花黄满地，西风归骑晚飘萧。
和孙大年留别韵
作者：郑真
朝代：明

东风花县几经春，夜度秦关月似银。陶谢诗名夸得俊，欧虞碑帖认来真。客边敢复留冠盖，天上应须列搢绅。跨马又成淮海别，云霄步武莫逡巡。
和李廷铉皇城长律一首
作者：郑真
朝代：明

西土周基壮，南阳汉制新。台街通禁密，甲第起嶙峋。□□□□将，貂蝉伟旧臣。旅獒来远贡，鸣鹿宴嘉宾。露洗金茎□，□□□烛春。梦求符版筑，猎卜应垂纶。经济归文武，都俞□□□。□□司教席，宁复妮沈沦。
和李推官劝农日咏花篮韵
作者：郑真
朝代：明

花神送喜碧云篮，华发萧萧莫浪簪。一曲山香垂舞袖，双头国色驻飞骖。珊瑚网出春波艳，锦绣囊倾午席酣。过眼未须夸富贵，故园有梦过江南。
和李推官灯夕短歌
作者：郑真
朝代：明

玉兔飞升东海上，六鳌驾山压晴浪。春风陆地金莲花，万里虹桥跨空旷。都城萧萧闻马鸣，喧阗鼍鼓轰雷声。云中宸游隔人世，霓裳一曲歌隆平。人言三万六千日，百岁欢娱祇今夕。烹羊炰羔割素鳞，金叵罗深蚁醪碧。琉璃隔幔无纤尘，鸳鸯绣幕围青春。金步轻移翠罗袜，绛桃暗滴胭脂唇。老夫门前清似水，文献空令嗟宋杞。沙糖米果荐时新，望乡欲洒江河泪。琼台仙人今有无，丹山洞天杳蓬壶。采药归来何可得，长啸一声天地白。
和王子璋见贻
作者：郑真
朝代：明

玉烛光浮海宇春，夹城花柳喜为邻。长风早报林莺信，旭日寒迷苑骑尘。圣主新耕农务急，燧人钻火爨庖新。书生不愿繁华乐，有待天恩及万民。海上人家叹扊扅，海边山壑遍藏尸。糠秕岂可供常爨，饘粥胡能疗积饥。鹄立形骸僵卧久，龙钟老病却行迟。九重正有苍生念，清问应须待帝咨。
和王子璋见贻·其一
作者：郑真
朝代：明

玉烛光浮海宇春，夹城花柳喜为邻。长风早报林莺信，旭日寒迷苑骑尘。圣主新耕农务急，燧人钻火爨庖新。书生不愿繁华乐，有待天恩及万民。
和王子璋见贻·其二
作者：郑真
朝代：明

海上人家叹扊扅，海边山壑遍藏尸。糠秕岂可供常爨，饘粥胡能疗积饥。鹄立形骸僵卧久，龙钟老病却行迟。九重正有苍生念，清问应须待帝咨。
和百户韵
作者：郑真
朝代：明

柳营深处绿依依，雉堞云屯壮国基。誓欲斩蛟临沔水，剩夸跃马过檀溪。婺城盛说东莱学，渭水犹传吕望碑。文武一家今有后，抚摩戎伍煦寒饥。
和萧叔达副使韵兼简沈大使妙玄沈先生文举
作者：郑真
朝代：明

风雨愁连上下关，客窗易老镜中颜。独怀沧海瀛洲远，谁念连天蜀道难。仙路不闻歌踏踏，溪桥祇许听潺潺。休文自有东城约，醉后应须借马还。门巷萧骚不闭关，诗翁谁与破愁颜。儗寻杜位怕泥滑，欲过苏端愁路难。野阔淮天山隔远，溪深石罅水流潺。司征总是登瀛客，油盖重重马上还。
和萧叔达副使韵兼简沈大使妙玄沈先生文举·其一
作者：郑真
朝代：明

风雨愁连上下关，客窗易老镜中颜。独怀沧海瀛洲远，谁念连天蜀道难。仙路不闻歌踏踏，溪桥祇许听潺潺。休文自有东城约，醉后应须借马还。
和萧叔达副使韵兼简沈大使妙玄沈先生文举·其二
作者：郑真
朝代：明

门巷萧骚不闭关，诗翁谁与破愁颜。儗寻杜位怕泥滑，欲过苏端愁路难。野阔淮天山隔远，溪深石罅水流潺。司征总是登瀛客，油盖重重马上还。
和贵司丞雨中述怀
作者：郑真
朝代：明

联璧光辉重万金，功名未许谢朝簪。百年正属风云会，一片宁甘铁石心。彩凤双飞华阁表，征鸿齐度画楼深。埙篪唱和今何似，请把周诗雅颂吟。东风环佩动璆琳，席上欢陪玳瑁簪。报国好酬千里力，持家宜共百年心。紫荆堂树江山远，锦棣园通阔水深。白日看云余兴在，客边妙写杜陵吟。
和贵司丞雨中述怀·其一
作者：郑真
朝代：明

联璧光辉重万金，功名未许谢朝簪。百年正属风云会，一片宁甘铁石心。彩凤双飞华阁表，征鸿齐度画楼深。埙篪唱和今何似，请把周诗雅颂吟。
和贵司丞雨中述怀·其二
作者：郑真
朝代：明

东风环佩动璆琳，席上欢陪玳瑁簪。报国好酬千里力，持家宜共百年心。紫荆堂树江山远，锦棣园通阔水深。白日看云余兴在，客边妙写杜陵吟。
和金太守述怀韵
作者：郑真
朝代：明

甘棠阴转翠帘虚，坐对溪山画不如。五彩腾鶱阿阁凤，九霄变化北溟鱼。斯文共睹分符日，大用还夸发轫初。可是龚黄循吏传，他年弗愧史臣书。每欲挥毫赋子虚，非才空愧马相如。弯弓却道云无雁，弹铗多应食有鱼。芸屋泥香朝雨后，竹床月透夜凉初。诸生沐浴文翁化，坐拥皋比听读书。
和金太守述怀韵·其一
作者：郑真
朝代：明

甘棠阴转翠帘虚，坐对溪山画不如。五彩腾鶱阿阁凤，九霄变化北溟鱼。斯文共睹分符日，大用还夸发轫初。可是龚黄循吏传，他年弗愧史臣书。
和金太守述怀韵·其二
作者：郑真
朝代：明

每欲挥毫赋子虚，非才空愧马相如。弯弓却道云无雁，弹铗多应食有鱼。芸屋泥香朝雨后，竹床月透夜凉初。诸生沐浴文翁化，坐拥皋比听读书。
和韵奉答金郡公仲和太守父也
作者：郑真
朝代：明

貂蝉七世仰华宗，千里南来识郡公。庾亮许令延夜月，光庭容得坐春风。花边雅戏欢娱洽，竹里行庖燕笑同。厚德在人须有报，广文莫道锦囊空。碧沼涵空石径幽，潭潭公府慰相求。步兵宠顾多青眼，工部愁吟奈白头。蚁榼香倾甘露滑，花笺浓染翠云浮。芹边笑我清如水，有约西风桂子秋。
和韵奉答金郡公仲和太守父也·其一
作者：郑真
朝代：明

貂蝉七世仰华宗，千里南来识郡公。庾亮许令延夜月，光庭容得坐春风。花边雅戏欢娱洽，竹里行庖燕笑同。厚德在人须有报，广文莫道锦囊空。
和韵奉答金郡公仲和太守父也·其二
作者：郑真
朝代：明

碧沼涵空石径幽，潭潭公府慰相求。步兵宠顾多青眼，工部愁吟奈白头。蚁榼香倾甘露滑，花笺浓染翠云浮。芹边笑我清如水，有约西风桂子秋。
和韵寄开城县丞孙大年先生
作者：郑真
朝代：明

宫锦红翻御赐衣，风流文物近来稀。山中共讶前驱过，天上同夸入觐归。烽火台词谐玉律，古长城调叶清徽。幽州购得昭仁帖，好寄濠梁水竹西。
和韵答余德载
作者：郑真
朝代：明

春深来访浣花翁，座席红翻芍药风。樽酒可能如北海，瓣香何敢儗南丰。鹧鸪声隔千山远，燕子泥香一径融。笑我浮生空潦倒，斯文多幸付诸公。天涯谁复为情亲，樗散襟期莫比伦。徐邈尽今夸酒圣，鲁褒何苦着钱神。月宫有桂曾通籍，溟海无槎可问津。把镜却怜双鬓雪，多君远访玉溪滨。
和韵答余德载·其一
作者：郑真
朝代：明

春深来访浣花翁，座席红翻芍药风。樽酒可能如北海，瓣香何敢儗南丰。鹧鸪声隔千山远，燕子泥香一径融。笑我浮生空潦倒，斯文多幸付诸公。
和韵答余德载·其二
作者：郑真
朝代：明

天涯谁复为情亲，樗散襟期莫比伦。徐邈尽今夸酒圣，鲁褒何苦着钱神。月宫有桂曾通籍，溟海无槎可问津。把镜却怜双鬓雪，多君远访玉溪滨。
和黄仲瑱先生郊祀庆成长律二十韵时先生征入除翰林检讨
作者：郑真
朝代：明

礼乐郊丘祀，衣冠海岳同。合袪严飨报，陟配备尊隆。涣号扬星幄，群工仰法宫。镇圭华藻藉，重璧间黄琮。角茧牲牢赤，膏明火炬红。羽林森铁辇，骑路驾苍龙。端冕存清穆，承袍笃敬恭。玄穹三殿辟，□□九门通。允铄清光近，于昭俭质崇。炉薰团霭翠，金奏曳泠风。角宿忙催旦，曦轮赫驭空。追陪商皓列，观感舜瞳重。福禄绵邦祚，精神肃圣躬。干心垂眷顾，解泽沛冲融。仙佩空蒙上，灵游化育中。汉祠增立畤，尧典记禋宗。履运逢开泰，祈年儗奏丰。馨香符至治，熙绩告成功。胙拜鸾刀赐，恩加凤诰封。御前谁献颂，藻绘近华虫。
咏周克复先生三友轩
作者：郑真
朝代：明

松竹依依政可怜，玉葩况复睹清妍。江湖归老成三益，泉石相辉共百年。黄鸟有声春冉冉，翠禽无语夜娟娟。人间正熟繁华梦，幽意从今莫浪传。
咏四明山送丘太守
作者：郑真
朝代：明

赤水丹山古洞天，使君丰致似神仙。一编曾草孙公赋，百斛宁论孔宅钱。夜鹤林峦啼月露，春龙窟穴吐云烟。凭谁净洗苍崖石，写得芳名后代传。
咏菊枕用吴先生韵
作者：郑真
朝代：明

幽花包裹御袍黄，一枕齁齁卧石床。老觉形神安晚节，静通鼻观溢秋香。蚁醪醉醒疏篱月，鹤帐寒惊满径霜。辨得楮衾如白氎，梦中红日上东方。
咏薛涛笺
作者：郑真
朝代：明

粉白朱红点点描，蛮笺认得女娼妖。巴山蜀水花如海，杜宇春风恨未消。
咏镆铘山送贾通判
作者：郑真
朝代：明

倅厅南对镆铘山，空翠纷飞白昼闲。宝气暗埋岩壑底，神光直上斗牛间。清波淬石存金锷，远岫生风响玉环。前席如承宣室问，为言形胜似商颜。
哭崔孝子
作者：郑真
朝代：明

两渡南溟万里游，春晖欲报思悠悠。储宫上启恩仍浃，慈母同归志竟酬。至孝不闻来福寿，大招忽复些冥幽。九重阊阖何由诉，执笔空烦涕泗流。
唐十八学士登瀛洲图
作者：郑真
朝代：明

学海波环翠石重，长春花木炫丹红。神仙秖在人间世，何羡沧溟恍惚中。禁漏无声昼刻移，天家敕旨出廷墀。诸公且尽仙洲乐，未到分番上直时。
唐十八学士登瀛洲图·其一
作者：郑真
朝代：明

学海波环翠石重，长春花木炫丹红。神仙秖在人间世，何羡沧溟恍惚中。
唐十八学士登瀛洲图·其二
作者：郑真
朝代：明

禁漏无声昼刻移，天家敕旨出廷墀。诸公且尽仙洲乐，未到分番上直时。
嘉禾崔彦龄以母在琼州陈词通政司启东宫报可徒步奉迎过广信寓宿数日作诗以赠
作者：郑真
朝代：明

岭海驰驱万里天，慈亲相对泪如泉。状供政府原非妄，启入储宫俯见怜。旭日锦萱春蔼蔼，冷风玉树月娟娟。版舆早候来归日，儗补南陔小雅篇。
墓碑夏英公撰予来时尚可诵今不复存矣题云山图
作者：郑真
朝代：明

客行过淮甸，示我云山图。云山彷佛异人世，恍如过海登蓬壶。芙蓉幻出青天表，苍狗白衣随缥缈。层峦迭巘深复深，人家半出青林杪。是时村南春雨多，瀑流万丈如悬河。岩头花开烂如锦，幽栖奈汝山翁何。山上长松山下屋，卧榻氤氲清梦熟。云深天地两茫茫，遥听林丛啼布谷。山田硗确随卑高，及时耕稼呼儿曹。西成酿秫作春酒，太平击壤歌唐尧。我家四明岩谷底，赤城天姥犹尺咫。兴来欲访安期生，指叱烟云平地起。十年来作淮山游，濠梁渡口呼庄周。八公命驾屡相顾，琼珰玉佩凌清秋。闻君久住咸阳陌，走遍终南历商虢。都将形胜属画师，携向鄮城江上宅。山中西风吹桂枝，白鹤叫啸玄猿悲。还君画图三叹息，岁寒问我何当归。
夜宿谷神道院为吴道纪子玙称寿宴罢作诗以谢并贻同志诸君子
作者：郑真
朝代：明

星满银河月上弦，玉溪光泛水中天。遨游如在珠玑窟，燕乐还勤锦绮筵。希有年华兼福寿，风流文物总神仙。樽余更许明朝醉，踏踏空歌夜不眠。
奉呈同知钱相公
作者：郑真
朝代：明

散花仙侣下瑶天，华烛光开锦绣筵。闻说公家生贵女，月弥要觅洗儿钱。试郡西江化日春，笑看满岁即为真。奎文早晚来天上，五品官阶雨露新。
奉呈同知钱相公·其一
作者：郑真
朝代：明

散花仙侣下瑶天，华烛光开锦绣筵。闻说公家生贵女，月弥要觅洗儿钱。
奉呈同知钱相公·其二
作者：郑真
朝代：明

试郡西江化日春，笑看满岁即为真。奎文早晚来天上，五品官阶雨露新。
学中与诸公饮酒分韵得晴字
作者：郑真
朝代：明

藻頖波光漾午晴，煌煌庠序蔼簪缨。樽前未觉刘伶醉，席上还推许劭评。翠釜传庖夸禁脔，银刀斫鲙胜侯鲭。斯文共际千年运，儗咏菁莪乐太平。